Pitkäjänteinen työ lääkäreiden koulutustyössä on alkanut tuottaa tuloksia

Pitkäjänteinen ja järjestelmällinen työskentely lääkäreiden koulutusmahdollisuuksien eteen on osoittautunut onnistuneeksi tavaksi toimia Pohjois-Karjalan hyvinvointialueella – Siun sotessa. Pohjois-Karjalassa on haluttu sijoittaa lääkäreiden koulutukseen. Vuonna 2022 Siun sotessa aloitti yleislääketieteen koulutusylilääkäri, jonka keskeisiin työtehtäviin kuuluu yleislääketieteen ammatillisen jatkokoulutuksen koordinointi ja kehittäminen perusterveydenhuollossa.

Erityisesti koulutusvaiheessa olevien lääkäreiden ohjaamiseen keskittyminen on tuonut konkreettisia hyötyjä perusterveydenhuollossa. Siun sote on hiljattain myös palkittu koulutusvaiheessa olevien lääkäreiden antamien arvioiden mukaan. Koulutusvaiheessa olevalla lääkärillä tarkoitetaan laillistettua lääkäriä, joka suorittaa yleislääketieteen erityiskoulutusta tai erikoistumisopintoja.

Yksi merkittävimmistä onnistumisista perusterveydenhuollossa on yleisen lääkäritilanteen kohentuminen Pohjois-Karjalassa. Tämä johtuu osaltaan koulutusvaiheessa olevien lääkäreiden määrän kasvusta. Vuoden 2023 tammikuussa perusterveydenhuollossa oli 25 koulutusvaiheen lääkäriä, kun tämän vuoden vastaavana aikana heitä on 45. Työ yleisen lääkäritilanteen parantumisen eteen jatkuu edelleen, sillä haasteita lääkäreiden saatavuudessa on yhä maakunnan eteläisellä ja pohjoisella alueella.

Siun soten pitkäjänteinen työ on huomioitu valtakunnallisesti. Tammikuussa Nuorten Lääkärien Yhdistys julkisti koulutuspaikkakyselyn tulokset, ja Siun soten perusterveydenhuollon palvelut kokonaisuudessaan sai kyselyssä viisi tähteä. Lisäksi Niinivaaran terveysasema sai Viiden tähden koulutuspaikka -palkinnon.

– Palkinto on hieno palaute koko työyhteisön upeasta työstä. Tämän takana ovat kaikki työntekijät, niin hoitajat, fysioterapeutit, lääkärit kuin myös muut moniammatillisen tiimin ammattilaiset. Erityiskiitos ohjaaville lääkäreille, jotka ovat tehneet koulutustyötä kaikkien muiden työkiireiden rinnalla, Niinivaaran terveysaseman ylilääkäri Tomi Kiiala iloitsee.

Koulutuspaikkakyselyllä kartoitetaan vuosittain nuorten lääkäreiden saamaa koulutusta ja ohjausta sekä työoloja ja työn kuormittavuutta. Vuonna 2025 kyselyyn vastasi yli 1810 nuorta lääkäriä ympäri Suomen. Kyselyn tuloksia käytetään lääkäreiden ammatillisen koulutuksen kehittämiseen ja lääkäreiden työhyvinvoinnin parantamiseen.

– Minua ilahduttaa Niinivaaran menestyksen lisäksi erityisesti se, että Siun soten perusterveydenhuolto sai viisi tähteä koulutuspaikkakyselyssä. Se kertoo siitä, että koulutukseen ja työoloihin ollaan tyytyväisiä laajemminkin eri toimipisteissä. Tästä on hyvä jatkaa, koulutusylilääkäri Sanna Tervonen summaa.

Lisäksi vuoden 2025 joulukuussa Suomen Medisiinariliitto ry jakoi Siun sotelle kuusi tunnustusta kandiystävällisyydestä. Kandiystävällinen terveyskeskus -tunnustuksen saivat Niinivaaran, Rantakylän ja Siilaisen terveysasemat, Outokummun sosiaali- ja terveyskeskus sekä Liperin sosiaali- ja terveyskeskus. Niinivaaran ja Rantakylän terveysasemat ovat saaneet tunnustuksen myös aiemmin.

Tunnustuksen saaneita toimipisteitä kiitettiin erityisesti siitä, että ne täyttivät nuoren lääkärin näkökulmasta hyvän ja toimivan työpaikan kriteerit. Toimipisteet ovat mahdollistaneet positiivisen alun nuorten lääkäreiden työuralle muun muassa perehdytyksen, työskentelytapojen, yhteistyön ja seniorituen avulla. Samassa yhteydessä Pohjois-Karjalan keskussairaalan yhteispäivystys sai Kandiystävällinen työpaikka -tunnustuksen.

– Hyvä koulutuspaikka on myös hyvä työpaikka. Se rakentuu muun muassa toimivasta työyhteisöstä ja monipuolisesta työnkuvasta, koulutusmahdollisuuksista, hyvästä perehdytyksestä, viikoittaisista ohjaustunneista, motivoituneista koulutuksen saaneista ohjaajista, riittävästä lääkäriresurssista ja johdon tuesta, Sanna Tervonen listaa.

Kuvassa on Niinivaaran terveysaseman koulutusvaiheessa olevia lääkäreitä vasemmalta oikealle: Tino Singh, Moona Okanen, Oliver Sonninen, Ellamaria Savinainen, Heidi Kanerva ja Leeni Alovaara. Kuva: Siun sote / Antti Pitkäjärvi