Osassa veren glukoosipitoisuuden mittaukseen käytettävistä FreeStyle Libre 3 ‑sensoreissa havaittu vakava häiriö – tarkasta laitteesi

Pohjois-Karjalan hyvinvointialue – Siun sote on saanut veren glukoosipitoisuuden mittaukseen käytettävien sensoreiden valmistajalta Abbottilta ilmoituksen, jonka mukaan osa FreeStyle Libre 3 – ja FreeStyle Libre 3 Plus ‑sensoreista saattaa antaa virheellisen mittaustuloksen. Viallinen sensori voi antaa virheellisesti liian matalan glukoosin lukeman.

Virheellinen matala glukoosiarvo voi johtaa vääriin hoitotoimenpiteisiin diabetesta sairastavilla henkilöillä, kuten liialliseen hiilihydraattien nauttimiseen tai insuliiniannosten ohittamiseen tai siirtämiseen myöhemmin otettavaksi. Nämä voivat aiheuttaa vakavia terveysriskejä.

Siun sote on jakanut tänä vuonna FreeStyle Libre 3 – ja FreeStyle Libre 3 Plus ‑sensoreita yli 800 asiakkaalle. Vika ei kuitenkaan koske kaikkia käytössä olevia sensoreita.

Tarkasta laitteesi sarjanumero

Vika koskee vain osaa FreeStyle Libre 3 – ja FreeStyle Libre 3 Plus ‑sensoreista. Voit tarkastaa oman sensorisi toiminnan sarjanumeron avulla osoitteessa www.FreeStyleCheck.com. Klikkaa etusivulla olevaa linkkiä, jossa lukee ”TARKISTA SENSORIN SARJANUMERO”. Syötä avautuvaan kenttään sensorisi sarjanumero ja paina ”Etsi”. Tämän jälkeen sivusto ilmoittaa, koskeeko vika sensoriasi vai onko sensorin käyttöä turvallista jatkaa.

Löydät oman sensorisi sarjanumeron FreeStyle Libre 3‑sovelluksesta tai lukulaitteesta. Sarjanumero löytyy myös sensoripakkauksen pohjassa olevista merkinnöistä. Mikäli et pysty tarkistamaan sensorin tilannetta verkkosivujen kautta, voit olla yhteydessä diabeteshoitajaasi

Tarvittaessa voit kysyä lisätietoa hoitavasta yksiköstä tai hoitotarvikejakelusta.

Jos sensorisi on viallinen

Jos käyttämäsi FreeStyle Libre 3 – ja FreeStyle Libre 3 Plus ‑sensori on sarjanumeron perusteella viallinen, lopeta sen käyttö välittömästi ja poista se käsivarrestasi. Sensorin valmistaja toimittaa uuden sensorin viallisen sensorin tilalle. Jos sensori on sarjanumeron perusteella virheellinen, voit jättää yhteystietosi valmistajan verkkosivuille korvaavan sensorin toimitusta varten.

Älä käytä viallista sensoria, vaan mittaa verensokeria sormenpäämittauksin, kunnes korvaava sensori on toimitettu.

Lisätietoja: www.FreeStyleCheck.com