Siun sote edistää hoidon jatkuvuutta Joensuun Siilaisella, Outokummussa ja Polvijärvellä pilotoitavalla mallilla

Viime vuoden joulukuussa käynnistynyt kokeilu edistää hoidon jatkuvuutta Pohjois-Karjalan hyvinvointialueella – Siun sotessa. Hoidon jatkuvuusmallin tavoitteena on parantaa hoitoon pääsyä, lisätä hoidon jatkuvuutta sekä vahvistaa hyvinvoinnin ja terveyden edistämiseen tehtävää työtä ja hyödyntää moniammatillista osaamista. Kokeilun alkuvaiheessa Siilaisella, Outokummussa ja Polvijärvellä on rakennettu käytäntöjä, jaettu tiimejä ja kutsuttu potilaita mukaan digitaalisia palveluja hyödyntävään kokeiluun.

Perusterveydenhuollossa kokeillaan hoidon jatkuvuusmallia, jossa paljon palveluja tarvitseville ja pitkäaikaissairaille nimetään oma yhteyshenkilö. Pitkäaikaissairaanhoitaja toimii potilaan ja häntä hoitavan moniammatillisen tiimin välisenä yhteyshenkilönä. Tiimeissä voi työskennellä lähi- ja sairaanhoitajien lisäksi lääkäreitä, fysioterapeutteja, farmaseutteja ja sosiaalipalvelujen työntekijöitä. Mallia pilotoidaan ensin Siilaisen terveysasemalla sekä Outokummun sosiaali- ja terveyskeskuksessa ja Polvijärven sosiaali- ja terveysasemalla.

Lääkäri Risto Kuokkanen ja sairaanhoitaja Sanna Kastikainen ovat mukana hoidon jatkuvuusmallin kokeilussa Outokummun sosiaali- ja terveyskeskuksen alueella. Kuva: Siun sote / Antti Pitkäjärvi

– Hoidon jatkuvuus paranee, kun sama tiimi vastaa potilaan hoidosta. Potilas saa myös ennaltaehkäisevää hoitoa, jolloin vältymme sairauden pahenemiselta ja saavutamme hyvän hoitotasapainon. Hoidon jatkuvuuteen liittyen luottamus potilaan ja hoitohenkilökunnan välillä on tärkeää, sote-keskuspalvelujen palvelujohtaja Mikael Ripatti kertoo.

Käytännössä yhteydenpito potilaan ja oman yhteyshenkilön välillä tapahtuu Siun soten digitaalisissa palveluissa sote-keskusten ja -asemien kiireettömän asiointipalvelun kautta. Palveluun pääsee Siun soten mobiilisovelluksella tai kirjautumalla tietokoneella: https://www.siunsote.fi/digi. Digiasioinnin palveluista valitaan terveyspalvelut – yhteydenotto terveydenhoitoon ja sote-keskukset ja -asemat. Yhteyshenkilöinä toimivat pitkäaikaissairaanhoitajat voivat kutsua kokeiluun siitä parhaiten hyötyviä pitkäaikaissairaita, joilla on mahdollisuus asioida kiireettömän asiointipalvelun kautta. Kokeiluun voivat päästä mukaan jo palvelujen piirissä olevat tai kiireettömän asiointipalvelun kautta yhteyttä ottavat pitkäaikaissairaat.

Hoidon jatkuvuuden ja saatavuuden edistäminen perusterveydenhuollossa kuuluu pääministeri Petteri Orpon hallitusohjelmaan. Sosiaali- ja terveysministeriö ja valtionvarainministeriö käynnistivät vuonna 2024 ohjelman, jolla edistetään omalääkärimallien kehittämistä. Tarkoituksena ei ole valmistella kaikille hyvinvointialueille samaa hoidon jatkuvuuden mallia vaan tukea hyvinvointialueita omalääkäri- ja omatiimimallien kehittämisessä sekä käyttöönotossa. Siun sotessa on kehitetty alueelle soveltuvaa toimintamallia, joka tukee hoidon jatkuvuutta käytettävissä olevien taloudellisten ja työvoimaan liittyvien voimavarojen puitteissa.

Kokeilun tuloksia arvioidaan vuoden 2026 keväällä ja käytäntöjä voidaan muokata tarpeen mukaan saatujen kokemusten perusteella. Hoidon jatkuvuusmalli on tarkoitus laajentaa kokeilusta saatavien kokemusten perusteella koko hyvinvointialueelle vuoden 2026 loppuun mennessä. Mallia on mahdollista soveltaa alueellisten erojen mukaisesti.

"Hoidon jatkuvuus paranee, kun sama tiimi vastaa potilaan hoidosta."

Lisää tiedotteita

Katso kaikki tiedotteet