Siun sote etsii lastensuojelun perhehoidon sijaishoitajia – valmennus alkaa keväällä 2026

Pohjois-Karjalan hyvinvointialue – Siun sote käynnistää lastensuojelun perhehoidon sijaishoitajien hakemisen valmennuksen avulla. Valmennuksen tavoitteena on antaa perheelle lisää tietoa perhehoidosta, perhehoidossa asuvan lapsen erityisistä tarpeista ja sijaishoitajatoiminnasta. Maaliskuussa alkavaan valmennukseen voi osallistua, vaikka vasta harkitsisi mahdollisuutta ryhtyä sijaishoitajaksi, eikä valmennukseen osallistuminen velvoita ryhtymään sijaishoitajaksi.

Perhehoitajat eli sijaisperheet tuovat pysyvyyttä lapsen elämään. Perhehoitajien tukena toimivat sijaishoitajat huolehtivat sijaisperheisiin sijoitetuista lapsista perhehoitajien pitäessä lakisääteisiä vapaapäiviä, joita kertyy kaksi vuorokautta kuukaudessa. Vapaat pidetään yleensä kuukausittain tai pidempänä jaksona, esimerkiksi viikon lomana. Sijaishoitajat voivat hoitaa lapsia joko omassa kodissaan tai perhehoitajan kodissa.

Myös sijaishoitajat tukevat lasten elämää, ja sijaishoidon järjestämisessä huomioidaan aina lapsen yksilölliset tarpeet. Sijaishoitajana voi toimia yksin, pariskuntana tai perheellisenä. Tärkeintä on vakaa elämäntilanne ja sitoutuminen sijaishoitajan tärkeään tehtävään. Ehdottomia esteitä sijaishoitajana toimimiselle ovat vakava sairaus perheessä, akuutti kriisi tai huoltajuuskiista. Samanlaisia esteitä ovat myös akuutti, toistuva tai pitkäaikainen päihde- tai mielenterveysongelma tai pitkäaikainen perhesosiaalityön, lastensuojelun tai toimeentulotuen asiakkuus.

Perhehoitajien vapaan mahdollistaville sijaishoitajille maksetaan palkkiota ja kulukorvausta perhehoitolain mukaisesti, ja sijaishoitajan tulee osallistua sijaishoitajavalmennukseen. Jos perheessä on kaksi vanhempaa, molempien vanhempien tulee osallistua kaikille valmennuskerroille. Valmennus sisältää aloitustapaamisen sijaishoitajan kanssa, kolme ryhmämuotoista tapaamista ja päätöstapaamisen.

Kevään 2026 valmennusryhmät järjestetään kolmena iltana paikan päällä Joensuussa: 24.3., 14.4. ja 28.4. kello 16.30–19.30. Aloitus- ja päätöstapaamiset sovitaan valmennettavien kanssa henkilökohtaisesti. Valmennus on osallistujille maksuton.

Lisätietoja kiinnostuneille antaa perhehoidon palvelukoordinaattori Minna Tenhunen-Kejonen (YTM sosiaalipsykologi) p. 013 330 1730. Valmennukseen ilmoittaudutaan 25.2. mennessä sähköpostitse
minna.tenhunen-kejonen@siunsote.fi.