Mitä sinulle kuuluu? – Yksinkertaisella kysymyksellä voi olla suuri vaikutus hyvinvoinnille

Se, että meistä välitetään ja että me välitämme toisista, edistää hyvinvointiamme ja terveyttämme. Välittäminen on tärkeä osa myös Pohjois-Karjalan hyvinvointialueen – Siun soten hyvinvoinnin ja terveyden edistämisen työtä.

Välittäminen kertoo siitä, että olemme osa yhteisöä ja meillä on luotettavia ihmisiä lähellämme. Läheiset ihmissuhteet mm. vähentävät stressiä, alentavat verenpainetta ja voivat jopa pidentää elinikää. Kun koemme tulevamme kuulluiksi ja huomioiduksi, mielialamme paranee.

Läheiset ihmissuhteet eivät aina toteudu toivomallamme tavalla, mutta välittämisen tarve on silti aina olemassa. Tämä vuoksi onkin tärkeää, että pyrimme varmistamaan myös rakenteilla välittämisen kokemuksen heille, joilla ei ole lähellä välittäviä ihmisiä tai jotka kokevat jäävänsä ilman välittämistä läheisissä suhteissaan.

Haluamme huolehtia siitä, että palveluissamme toteutuu välittämisen ilmapiiri. Tämä tarkoittaa esimerkiksi sitä, että olemme kiinnostuneita siitä, kuinka asiakkaamme voivat ja mitä heille kuuluu. Olemme ammattilaisina kiinnostuneita kuulemaan myös kokemuksista liittyen läheisiin ihmissuhteisiin, jotta voimme yhdessä tunnistaa olemassa olevia vahvuuksia tai pohtia keinoja vahvistaa välittämisen kokemuksia osana hyvinvointia, lähisuhdeväkivallan ehkäisytyön asiantuntija Sanna Pirinen sanoo.

Välittämistä sosiaali- ja terveyspalveluissa on myös se, että asiakkaan tilannetta selvitetään moniammatillisesti ja kokonaisvaltaisesti.

Tunnistamme myös yksinäisyyden osana palvelutarpeen arviointia. Etenkin ikääntyneiden palveluissa yksinäisyys tulee usein ilmi, kun menemme käymään asiakkaan kotona. Asiakas on saattanut kattaa jo kahvipöydän valmiiksi ja kertoo, että vieraat ovat nykyisin harvinaisia. Yksinäisyys koskettaa myös pariskuntia, ei vain yksin asuvia, kertoo sosiaaliohjaaja Merja Lievonen ikääntyneiden palveluista.

Välittämistä tarvitaan läpi elämän

Välittämisen tarve alkaa heti syntymässä ja jatkuu läpi koko elämän. Pienelle vauvalla välittäminen on jopa elinehto. Hän tarvitsee elämäänsä aikuisen, joka pitää hänestä huolta ja välittää.

Varhaisen vuorovaikutuksen laadulla ja välittävien aikuisten läsnäololla varmistetaan turvallisen kasvun ja kehityksen edellytyksiä. Lapsuudessa saamme ensimmäiset kokemukset hoivasta ja huolenpidosta, mikä parhaimmillaan vahvistaa turvallisuuden tunnetta, empatiakykyä ja luottamusta muihin ihmisiin läpi elämän, Pirinen sanoo.

Aikuisen rooli on usein välittäjän rooli, mikä saattaa tuntua kuormittavaltakin. Aikuisen vastuu on huolehtia ja välittää lapsistaan. Samanaikaisesti omat vanhemmat saattavat tarvita aiempaa enemmän huolenpitoa. Omista läheisistään välittäminen tuntuu hyvältä, mutta on tärkeää muistaa, että myös aikuiset tarvitsevat sitä, että heistä välitetään ja heitä kuunnellaan.

Työikäiset kantavat usein suurta vastuuta työstä, perheestä ja taloudesta. Välittämisen puute voi pahimmillaan johtaa uupumukseen, masennukseen, päihteiden käyttöön ja syrjäytymiseen. Se heikentää myös työkykyä ja ihmissuhteita, sanoo palvelusuunnittelija Erja Kortelainen mielenterveys- ja päihdepalveluista.

Välittäminen lisää turvallisuuden tunnetta, motivaatiota ja luottamusta. Välittäminen auttaa myös jaksamaan, lisää voimavaroja ja vähentää stressiä.

On tärkeää, että aikuisetkin tulevat huomioiduksi ja että he kokevat riittävänsä sellaisena kuin ovat. Aikuiset tarvitsevat aitoa kiinnostusta arjesta, ei pelkkää suorittamiseen liittyvää huomiota, Kortelainen jatkaa.

Tilastojen mukaan yli 65-vuotiaista pohjoiskarjalaisista yksinäisyyttä kokee enemmän kuin joka kymmenes. Yksinäisyyden kokemus maakunnassa on valtakunnan tasoa korkeampi.

Ikääntyneiden kohdalla yksinäisyys ja se, että heistä ei välitetä voi johtaa siihen, että heidän palvelutarvettaan ei tunnisteta ajoissa. Kun ikääntyneellä on lähellään välittäviä ihmisiä, pystytään toimintakyvyn muutoksiin puuttumaan ajoissa.

Esimerkiksi varhainen puuttuminen muistin ongelmiin voi mahdollistaa sen, että muistisairautta voidaan hidastaa ja ikääntynyt pystyykin asumaan kotonaan pidempään. Välittävät ihmiset huomaavat helposti myös, jos ikääntyneellä alkaa olla vaikeuksia digitaalisessa asioinnissa esimerkiksi laskujen maksamisessa tai palveluihin hakeutumisessa. Välittäminen on sitä, että varmistaa ikääntyneen arjen sujuvuutta, pohtii palveluasiantuntija Tarja Hirvonen ikääntyneiden palveluista.

Ikääntynyt, josta välitetään, on iloisempi, elinvoimaisempi ja paremmin sinut omien vaivojensa ja elämänsä kanssa.

Kun ihminen kokee, että hänestä välitetään, ei hän itsekään enää arvota itseään heikkouksiensa ja vikojensa kautta, vaan näkee myös itsessään jotain hyvää, Lievonen toteaa.

Näytä, että välität

Välittämisen osoittaminen on helppoa eikä se maksa mitään. Jokainen ihminen tarvitsee joskus kuuntelijaa ja ihmistä, kenen kanssa keskustella. Jokainen ihminen tarvitsee hetken, jolloin tuntee olevansa vuorovaikutuksessa toisen ihmisen kanssa ja joka on läsnä siinä hetkessä.

Osoita välittämistä sanoin ja teoin. Voit auttaa arkisissa asioissa tai huolen herätessä. Tarjoa rohkeasti apua. Huomaa hyvä. Pidä yhteyttä. Rakenna itseluottamusta, älä murenna sitä. Tarjoa hellyyttä, hoivaa ja huolenpitoa, Pirinen kannustaa.

Saatat olla kiinnostunut myös näistä

Hoida hyvinvointiasi

Miunhyvinvointi.fi