Siun soten apuvälinekeskus ja apuvälinehuolto muuttavat uusiin tiloihin marraskuussa

Pohjois-Karjalan hyvinvointialue – Siun soten apuvälinekeskus ja apuvälinehuolto muuttavat Joensuussa uusiin tiloihin marraskuun alussa. Muutto vaikuttaa apuvälineiden palautusmahdollisuuksiin kahden viikon ajan, mutta muuten vaikutukset hyvinvointialueen asiakkaisiin ovat vähäiset.

Apuvälinekeskus hoitaa joensuulaisten asiakkaiden akuutit apuvälinetarpeet puhelinpalvelun kautta numerossa 013 330 2979 arkisin kello 8–15. Muiden kuntien alueella sosiaali- ja terveyskeskusten, sosiaali- ja terveysasemien sekä sosiaali- ja terveyspalvelujen palvelupisteiden kautta saa apuvälineitä muuton aikana normaalisti. Apuvälineitä ei kuitenkaan voi palauttaa niihin 3.–16. marraskuuta 2025 välisenä aikana, koska hyvinvointialueella käytettävien apuvälineiden puhdistus ja huolto on keskitetty Joensuuhun. Asiakkaita pyydetään palauttamaan apuvälineet 17. marraskuuta alkaen, jotta Joensuussa sijaitseva apuvälinekeskus pystyy niitä vastaanottamaan.

Lääkinnällisen kuntoutuksen apuvälineet edistävät henkilön kuntoutumista, tukevat, ylläpitävät tai parantavat toimintakykyä jokapäiväisissä toiminnoissa. Lisäksi ne ehkäisevät toimintakyvyn heikkenemistä. Apuvälineen voi saada henkilö, jolla on toimintakykyä heikentävä ja itsenäistä selviytymistä vaikeuttava lääketieteellisin perustein todettu sairaus, vamma tai kehitysviivästymä. Apuvälineitä ovat esimerkiksi tukisukat- ja hihat, rollaattorit sekä WC- ja suihkuapuvälineet. Siun soten apuvälinekeskus tuottaa apuvälinepalveluja vuosittain noin 6500 asiakkaalle.

Apuvälinekeskuksen ja apuvälinehuollon toiminta uusissa, asiakkaita entistä paremmin palvelevissa tiloissa käynnistyy Joensuun keskustan tuntumassa 17. marraskuuta 2025. Apuvälinekeskuksen ja apuvälinehuollon muutto on osa isompaa Siun soten toimintojen kehittämistä ja uudelleenjärjestelyä. Muutosta tiedotetaan tarkemmin marraskuun alkupuolella.