Palvelusetelin käyttöön tukipalvelujen osalta on tehty tarkennuksia

Pohjois-Karjalan hyvinvointialue – Siun sote on tarkentanut palvelusetelien käyttöä sosiaalipalvelujen tukipalveluissa. Aluehallitus päätti kokouksessaan 10.2.2026, että sosiaalipalvelujen tukipalvelujen palvelusetelit rajataan koskemaan vain sosiaalihuoltolain 19 § mukaisia palveluja.

Päätöksen myötä omaishoidon palvelusetelillä ja tukipalvelusetelillä toteutettavia palveluja ovat jatkossa ateriapalvelut, vaatehuolto, siivous, asiointipalvelu sekä osallisuutta- ja sosiaalista kanssakäymistä edistävät palvelut. Palvelusetelit eivät jatkossa ole käytettävissä kylvetyksessä ja pesussa avustamisessa, pihatöissä tai ulkoilussa, koska nämä palvelut eivät ole Sosiaalihuoltolain 19§ mukaisia tukipalveluja eivätkä ne sisälly lakiin sosiaali- ja terveydenhuollon valvonnasta.

Siun sote on yhteydessä asiakkaisiin, joilla on ollut käytössään tukipalveluseteli tai omaishoidon palveluseteli kylvetyksessä ja pesussa avustamiseen, pihatöihin tai ulkoiluun. Asiakkaan kanssa selvitetään korvaava käytäntö, jotta asiakas saa jatkossakin palvelutarpeensa mukaiset palvelut. Sosiaalihuollon viranhaltijat ovat yhteydessä asiakkaisiin puhelimitse kesäkuun loppuun mennessä.

Lisätietoja muutoksesta saa omais- ja perhehoitokeskus Onnelista numerosta 013 330 2892. Onneli on avoinna arkisin klo 9–15 tai Seniorineuvonta Ankkurista numerosta 013 330 2890. Ankkuri on avoinna arkisin klo 9–15.

Aluehallituksen pöytäkirja 10.02.2026 / Pykälä 22