Siun sote palkittiin kotiutustiimin ja urapolkumallin kehittämisestä

Pohjois-Karjalan hyvinvointialue – Siun sote palkittiin 2.12.2025 järjestetyssä Tärkeissä töissä ‑gaalassa organisaatiossa tehdyistä kehittämisteoista. Siun sotelle myönnettiin palkinnot kotiutustiimin ja urapolkumallin kehittämisestä.

Tärkeissä töissä gaala on Kunta- ja hyvinvointialuetyönantajat KT:n ja kunta-alan pääsopijajärjestöjen järjestämä tapahtuma, jossa palkitaan hyvinvointialueiden ja kunta-alan innostavimpia kehittämistekoja. Tänä vuonna palkittiin yhteensä 49 kehittämistekoa eri toimialoilta ja teemoista.

Kotiutustiimi sujuvoittaa ikääntyneiden palvelujen aloitusta ja kotiutumista

Siun soten kotiutustiimi perustettiin sujuvoittamaan ikääntyneiden asiakkaiden turvallista kotiutumista ja kotihoidon palvelujen käynnistämistä. Ikääntyneiden kotihoidon tuottama palvelu toimii Joensuun kantakaupungin alueella ja Kontiolahden Lehmon alueella, joissa asuu paljon ikäihmisiä.

Kotiutustiimi on toteuttanut heinäkuusta 2025 alkaen kantakaupungissa kotihoidon palveluja tarvitseville ikääntyneille arviointijakson, jossa selvitetään asiakkaan yksilöllinen palvelujen tarve. Asiakkaita kotiutustiimiin tulee mm. asiakas- ja sosiaaliohjauksesta, terveyskeskussairaaloista, erikoissairaanhoidon osastoilta sekä kiireellisissä tilanteissa myös Siun soten tilannekeskuksen kautta.

Kotiutustiimi tekee laaja-alaisen arvioinnin asiakkaan palvelutarpeesta. Arviointijakso kestää yleensä 1–3 viikkoa, jonka aikana näemme, että tarvitseeko asiakas säännöllistä kotihoitoa vai onko hän kuntoutunut niin, että hän pärjää jatkossakin kotona esimerkiksi turvapuhelimen avulla, kotiutustiimin palveluesihenkilö Marjut Kolehmainen sanoo.

Pyrimme arviointijaksolla aina hyödyntämään ja vahvistamaan asiakkaan omia voimavaroja. Arviointijakson tavoite on kuntouttaa ikääntynyt pärjäämään kotona edelleen mahdollisimman itsenäisesti. Esimerkiksi sairaalan osastolta tuleva motivoitunut ikääntynyt voi hyvin kuntoutua niin, ettei säännölliselle kotihoidolle ole arviointijakson jälkeen tarvetta, projektiasiantuntija Leena Ilvonen kertoo.

Kotiutustiimi perustettiin vuonna 2018 ja sitä on kehitetty määrätietoisesti vastaamaan entistä paremmin ikääntyneiden palvelujen jonoihin. Alkuvaiheessa kotiutustiimissä oli kaksi lähihoitaja-sairaanhoitaja-paria.

Kotiutustiimissä työskentelee tällä hetkellä 10 lähihoitajaa ja seitsemän sairaanhoitajaa. Moniammatilliseen tiimiin kuuluu lisäksi toimintaterapeutti ja fysioterapeutti, joiden kanssa tehdään tiivistä yhteistyötä päivittäin. Lisäksi lääkäri on kotiutustiimin käytettävissä kerran viikossa. Moniammatillisen tiimin kanssa pidetään asiakaspalaverit kaksi kertaa viikossa, palaveriin osallistuu viikoittain myös lääkäri.

Kotiutustiimin henkilöstö on ollut isossa osassa kehittämisessä. Heiltä tulevat ideat ja ajatukset siitä, mitä voisimme tehdä toisin ja paremmin. Käymme yhteistä keskustelua päivittäin siitä, että miten toimintaamme saisi vieläkin jouhevammaksi. Henkilöstömme on motivoitunutta, sitoutunutta ja heillä on todellinen halu kehittää toimintaa, Kolehmainen iloitsee.

Henkilöstöllä on todellakin sellainen kehittämisen palo. Se on hienoa ja se näkyy toiminnan kehittymisenä eli esimerkiksi alueen jonotilanteessa. Tieto kotiutustiimin toiminnasta on nyt myös aiempaa paremmin organisaation eri toimijoiden tiedossa, Ilvonen pohtii.

Palkintoja olivat vastaanottamassa Milla Asikainen, Anne Martikainen, Taina Hirvonen sekä Tiina Nykyri.

Urapolkumalli tukee Siun soten ammattilaisia urasuunnittelussa

Siun sotessa on luotu yhtenäinen urapolkumalli, mikä toimii perustana erilaisille urapoluille. Urapolkumalli tukee työntekijöitä urasuunnittelussa: se auttaa hahmottamaan, millaisia organisaation tarjoamia vaihtoehtoja on edetä työuralla ja mitä askelia tarvitaan omien uratavoitteiden saavuttamiseksi. Mallin perustana ovat hyvinvointialueella tuotettavat palvelut, jotka ohjaavat osaamisen kehittämistä ja uralla etenemistä.

Usein urapolku mielletään etenemisenä vain johtotehtäviin. Se voi myös sisältää monenlaisia sivuttaissuuntaisia siirtymiä ja muutoksia, jotka lisäävät työn monipuolisuutta, mielekkyyttä sekä mahdollisuuksia kehittää ja hyödyntää asiantuntijuuttaan. Joustavat urapolut huomioivat parhaimmillaan ammattilaisen kiinnostuksenkohteet ja potentiaalin, osaamisen kehittämisen asiantuntija Anne Martikainen muistuttaa.

Urapolkumalli tarjoaa rakenteen urakehityksen ja osaamisen johtamisen tueksi. Lisäksi se yhdistää selkeät osaamiskriteerit, nimikkeet sekä koulutusväylät, jotka mahdollistavat ammattitaidon laajentamisen ja syventämisen.

Urapolkumalli koskee koko Siun soten henkilöstöä, ja sen kehittäminen on edellyttänyt laaja-alaista yhteistyötä eri toimialueiden, johdon ja luottamusedustajien kanssa sekä kansallisissa verkostoissa toimimista. Urapolkumallissa näkyvät rinnakkain asiakas- ja potilastyön, asiantuntijatehtävien sekä johtamisen urapolut.

Esimerkiksi sairaanhoitaja voisi edetä urallaan omaa osaamistaan kehittäen erikoistuneeksi sairaanhoitajaksi, edelleen laajavastuisiin tehtäviin asiantuntijahoitajaksi tai kliinisen hoitotyön asiantuntijaksi. Urapolkumalli tekee näkyväksi myös kansallisella tasolla tarvittavat tutkimus- ja kehittämistehtävät, kuten kliinisen hoitotieteen asiantuntijat. Emme ole unohtaneet muitakaan ammattiryhmiä, vaan samankaltainen rakenne ja nimikkeistö soveltuu vastaavien muiden ammattiryhmien urapolkumalleihin. Tarjoamalla erilaisia urapolkuja sitoutamme osaavia ja kehittymishaluisia ammattilaisiamme ja pystymme vastaamaan yhä paremmin organisaatiomme tarpeisiin, Martikainen havainnollistaa.

Lisäksi teemme Itä-Suomen yhteistyöalueena yhteistyötä sosiaali- ja terveysministeriön johtaman hoitohenkilöstön koulutuksen koordinaatiojaoston kanssa kansallisen uramallin kehittämiseksi. Kansallisen uramallin tavoitteena on tukea hyvinvointialueita uramallien kehittämisessä ja käyttöönotossa, Martikainen jatkaa.

Siun soten urapolkumallia kehitetään ja yhteensovitetaan tulevan HYVTES- ja SOTE-sopimuksen palkkausjärjestelmän uudistamisen kanssa. Malli otetaan käyttöön vaiheittain osana henkilöstön urasuunnittelua, ja sitä kehitetään edelleen osaamisen kehittämisen tarpeiden mukaan.

Kuvaukset Siun soten palkituista kehittämisteoista löytyvät Tärkeissä töissä ‑ohjelman sivustolta:

Kotiutustiimin toiminnan kehittäminen | Tärkeissä Töissä

SiunPolku – urapolkumallin kehittäminen Pohjois-Karjalan hyvinvointialueella | Tärkeissä Töissä

Lisää tiedotteita

Tiedote

15.12.2025

Yhteispäivystys ruuhkautunut – kiireettömissä asioissa yhteys ensisijaisesti sote-keskuksiin

Tiedote

11.12.2025

Maksuttoman ehkäisyn ikäraja muuttuu ensi vuoden alussa

Tiedote

9.12.2025

Rantakylän terveysaseman tiloista joudutaan poistumaan toukokuun 2026 loppuun mennessä

Tiedote

9.12.2025

Vuodenvaihteen 2025–2026 vaikutukset aukioloaikoihin

Katso kaikki tiedotteet