Järjestöjen toiminta-avustusten haku alkaa

Pohjois-Karjalan hyvinvointialueen – Siun soten toiminta-avustusten hakuaika alkaa 10. marraskuuta 2025 ja päättyy 8. joulukuuta 2025. Hyvinvointialueen ensi vuoden järjestöavustusten kokonaissummasta päätetään joulukuussa talousarvion hyväksymisen yhteydessä.

Siun soten toiminta-avustukset on tarkoitettu Pohjois-Karjalassa toimiville rekisteröidyille yleishyödyllisille järjestöille sekä maakuntarajat ylittäville järjestöille, joiden avustettava toiminta kohdistuu kokonaisuudessaan pohjoiskarjalaisiin.

Toiminta-avustuksilla Siun sote tukee järjestöjen tekemää työtä, joka liittyy hyvinvointialueen tehtäväkenttään eli sosiaali- ja terveyspalvelujen sekä pelastustoiminnan järjestämiseen, kertoo osallisuus- ja järjestöasiantuntija Minna Patama.

Avustettavaa toimintaa voi olla esimerkiksi eri-ikäisten arjen ja toimintakyvyn tukeminen, kulttuurihyvinvoinnin edistäminen, mielenterveys , päihde- ja kriisityö tai turvallisuuteen ja varautumiseen liittyvä työ. Avustuksia voidaan myöntää myös sairausryhmiin, sairauksien ehkäisyyn ja vammaisuuteen liittyvään toimintaan sekä sotaveteraanien ja invalidien toimintakyvyn tukemiseen.

Järjestöjen ja hyvinvointialueen keskeinen tehtävä on hyvinvoinnin ja terveyden edistäminen. Yhteistyö järjestöjen kanssa on ollut ja on edelleen erittäin hyvää. Järjestöt ovat aktiivisesti hakeneet avustuksia, mikä kuvaa hyvin heidän arvokasta työtään pohjoiskarjalaisten hyvinvoinnin ja terveyden edistämiseksi, kiittää hyvinvoinnin ja terveyden edistämisen lautakunnan puheenjohtaja Virve Mikkonen. Lautakunta päättää järjestöavustusten myöntämisestä hakuajan päättymisen jälkeen.

Järjestöjen toimintaedellytysten turvaaminen hyvinvoinnin ja terveyden edistämisessä on yksi hyvinvointialueiden lakisääteisistä tehtävistä. Siun sote toteuttaa tätä tehtävää myöntämällä järjestöille vuosittain toiminta-avustuksia sekä solmimalla järjestöjen kanssa kumppanuus- ja yhteistyösopimuksia.

Kumppanuussopimuksiin liittyvien hakemusten määrä on noussut joka vuosi. Sopimuksia pystymme solmimaan määrärahojen puitteissa, eivätkä ne siksi voi kompensoida valtion järjestöavustusten leikkauksia, taustoittaa Patama.

Järjestöt voivat hakea toiminta-avustusta digitaalisesti miunpalvelut.fi-verkkopalvelussa tai paperilomakkeella. Tarkemmat ohjeet toiminta-avustusten hakemiseen ovat verkkosivulla: Järjestöavustukset.