Pelastustoimen ja ensihoidon palvelutasopäätökset etenevät päätöksentekoon

Pohjois-Karjalan hyvinvointialueen – Siun soten turvallisuuden ja varautumisen lautakunta on käsitellyt pelastustoimen ja ensihoidon palvelutasopäätökset vuosille 2026–2029. Ennen käsittelyä pelastustoimen palvelutasopäätöksestä on pyydetty lausunnot Pohjois-Karjalan kunnilta ja Itä-Suomen aluehallintovirastolta.

Pelastustoimen palvelutasopäätös määrittää, miten hyvinvointialue järjestää pelastustoimen lakisääteiset tehtävät. Keskeisiä muutoksia aiempaan palvelutasopäätökseen ovat: Toimintavalmiuden vahvistaminen lisäämällä päivystäviä pelastusasemia ja vähentämällä varallaoloa, ilmastonmuutokseen varautuminen kehittämällä henkilöstön osaamista ja kalustoa, varautumalla poikkeusoloihin, ikäihmisten asumisturvallisuuden parantamisella ja palveluverkkoa, pelastusasemahankkeita edistämällä.

Kuntien lausunnoissa korostuvat yhdenvertaisuus ja lähipalveluiden turvaaminen

Lausuntojen mukaan kunnat korostavat lähipelastusasemien ja yhdenvertaisen palvelutason säilyttämistä erityisesti harvaan asutuilla alueilla. Keskeisiä teemoja lausunnoissa ovat myös toimintavalmiuden parantaminen, sivutoimisen henkilöstön rooli, pelastusasemat sekä nykyaikaisen kaluston ja varautumisen turvaaminen. Lausunnoissa tuotiin esiin myös varallaolojärjestelmän muutosten vaikutukset. Kuntien antama palaute huomioitiin palvelutasopäätöksen viimeistelyssä.

Ensihoidon palvelutasopäätös

Ensihoidon palvelutasopäätös määrittää, miten hyvinvointialue järjestää ensihoitopalvelun lakisääteiset tehtävät sekä ensihoitopalvelun tuottamat tukitehtävät.

Ensihoidon palvelutasopäätöksen tavoitteena on turvata palvelutarpeeltaan samanlaisille alueille samantasoinen palvelu hoidon alkamisviiveineen, tuottaa käytettävissä olevilla resursseilla ensihoitopalvelua mahdollisimman tehokkaasti sekä tavoittaa valtaosa alueen ensihoitoa tarvitsevista potilaista tavanomaisesta elinympäristöstään (esimerkiksi koti, työpaikka) määritellyissä tavoiteajoissa.

Kauden 2026–2029 keskeiset kehittämistoimenpiteet ensihoidossa ovat: Viestijärjestelmäasiantuntijan resursointi, ensihoidon valmiussuunnittelun jatkokehittäminen, ensihoidon etäarvioinnin toiminnan vakiinnuttaminen ja edelleen kehittäminen, ensihoidon tavoittamisaikojen sekä operatiivisen varautumisen parantaminen.

Palvelutasopäätös sisältää myös muutoksia riskialuejakoon ja kiireettömien D‑tehtävien etäarviointeihin, yhden lisäyksikön sekä moniammatillisten yksiköiden vähentäminen.

Molemmat palvelutasopäätökset muodostavat yhdessä yhtenäisen ja integroidun palvelukokonaisuuden, joka tukee pelastustoimen, ensihoidon, yhteispäivystyksen ja kotiin vietävien palvelujen toimintaa.

Lautakunnan käsittelyn jälkeen molemmat palvelutasopäätökset, pelastuslaitos ja turvallisuuspalvelut ‑toimialueen talousarvio ja investointisuunnitelma vuosille 2027–2030 menevät seuraavaksi aluehallitukselle ja edelleen aluevaltuustolle päätettäviksi, tiivistää lautakunnan puheenjohtaja Eila Heinonen.