Siun sote käynnistää ensimmäisen lastensuojelun perhehoidon valmennuksen – Tulisiko sinusta sijaisvanhempi lapselle?

Pohjois-Karjalan hyvinvointialue – Siun sote järjestää lastensuojelun perhehoidon PRIDE-valmennuksen alkuvuodesta 2026. Valmennus on ensimmäinen Pohjois-Karjalan hyvinvointialueen omana toimintanaan toteuttama lastensuojelun perhehoidon valmennus.

PRIDE-valmennus on sijaisperheenä toimimisesta kiinnostuneille järjestettävä ennakkovalmennus. Valmennus tarjoaa tietoa perhehoitajana toimimisesta, auttaa arvioimaan omia valmiuksia toimia perhehoitajana sekä valmistaa tulevia sijaisvanhempia tehtävään. Maksuttomaan valmennukseen osallistuminen ei edellytä perhehoitajaksi ryhtymistä.

Siun sotella halutaan vahvistaa omien lastensuojelun perhehoitajien verkostoa ja sitä kautta tarjota palvelua ensisijaisesti omana toimintana. Oman palvelun kautta sekä sijaisperheiden että sijoitetun lapsen kokonaistilannetta ja tuen saamista pystytään koordinoimaan paremmin hyvinvointialueelta. Toivomme, että perhehoitajuudesta kiinnostuneet ottaisivat yhteyttä pienenkin uteliaisuuden herätessä tehtävää kohtaan, sosiaalityöntekijä Hanna-Maria Kuivalainen kertoo.

Siun soten PRIDE-valmennus käynnistyy helmikuussa 2026. Puoli vuotta kestävä valmennus sisältää yhdeksän ryhmätapaamista sekä neljästä kuuteen perhekohtaista tapaamista. Ryhmätapaamiset toteutetaan lähitapaamisina lauantaisin ja perhekohtaiset tapaamiset arkisin virka-aikaan.

Valmennuksesta kiinnostuneet voivat olla yhteydessä sosiaalityöntekijä Hanna-Maria Kuivalaiseen joko sähköpostitse (hanna-maria.kuivalainen@siunsote.fi) tai puhelimitse puh. 013 330 1732. Perhehoitajuudesta kiinnostuneet valitaan valmennukseen alkuhaastatteluiden jälkeen. Jos haluat mukaan helmikuussa käynnistyvään valmennukseen, otathan yhteyttä 22.12.2025 mennessä.

Sinustako sijaisvanhempi lapselle?

Lastensuojelun perhehoidolla tarkoitetaan lapsen hoidon, kasvatuksen ja muun huolenpidon järjestämistä perhehoitajan kotona. Perhehoitajista käytetään myös nimitystä sijaisvanhempi tai sijaisperhe.

Sijaisperheeksi soveltuvat lapsiperheet, yhden tai kahden vanhemman perheet ja kaikki, joiden elämäntilanteeseen sijaisperhetoiminta sopii. Sijaisvanhemmilta edellytetään tasapainoista elämäntilannetta, lapselle soveltuvaa kotia ja kykyä sitoutua lapseen. Sijaisperheisiin sijoitettavat lapset tulevat osaksi perhettä ja he tarvitsevat turvallisen, vakaan ja välittävän ympäristön.

Perhehoitajien tukena toimii Siun soten perhehoidon tuen tiimi. Tiimi on sijoituksen alusta saakka aktiivinen toimija lapsen asioissa yhdessä perhehoitajan, lapsen oman sosiaalityöntekijän ja tarvittaessa lapsen huoltajien kanssa. Tiimin toiminnan tavoitteena on, että perhehoitajat saisivat riittävästi tukea tärkeään tehtäväänsä.

Perhehoidon tuen tiimi tukee perhehoitajien jaksamista sekä tarjoaa yksilöllistä tukea hyvinvointiin ja voimavaroihin liittyvin haasteisiin. Jokaiselle perhehoitajalle nimetään vastuutyöntekijä, joka toimii perheen omana tukihenkilönä.

Voit lukea lisää lastensuojelun perhehoidosta verkkosivuiltamme: Lastensuojelun perhehoito ja sijaisperheet – Siun sote.