Vainajien säilytysaikojen pidentyminen vaikuttaa säilytyspaikkojen riittävyyteen – Siun sote on ottanut käyttöön vainajien säilytysmaksut

Vainajien säilytysajat ovat pidentyneet, mikä vaikuttaa säilytyspaikkojen riittävyyteen Pohjois-Karjalan hyvinvointialueella – Siun sotessa. Vainajien säilytyspaikkojen tarvetta lisää hautausaikojen pidentyminen, mikä näkyy yleisenä ilmiönä Pohjois-Karjalan lisäksi muualla Suomessa. Säilytyspaikoista on pulaa erityisesti pitkien juhlapyhien ja epidemioiden aikana. Muutaman muun hyvinvointialueen tavoin Siun sote on alkanut laskuttaa vainajasäilytyksestä. Säilytysmaksut on otettu Siun sotessa käyttöön 1.1.2026 alkaen.

Nykyisin vähintään 20 prosenttia vainajista on Siun soten säilytystiloissa säilytyksessä kaksi viikkoa tai pidempään. Tämän lisäksi tulee usein oma säilytysaikansa seurakunnan säilytystiloissa. Kirkkohallituksen suosituksen mukaisesti hautaaminen tulisi tapahtua 2–3 viikon sisällä kuolemasta. Tavoitteena on maksun avulla kannustaa omaisia nykyistä nopeampaan hautaamiseen ja sitä kautta saada säilytysajat lyhenemään sekä vainajasäilytyspaikat riittämään kaikissa tilanteissa. Maksulla katetaan myös säilytyksestä aiheutuvia kuluja.

Vainajasäilytysmaksu on 10 euroa vuorokaudessa, ja säilytysmaksu laskutetaan hautausluvan antamisen jälkeisestä päivästä alkaen, vainajan luovutuspäivä mukaan lukien. Lasku kohdistetaan kuolinpesälle, kuten muutkin kuoleman jälkeiset maksut.

Ruuhkien välttämiseksi on viime vuosina pyritty kehittämään vainajan säilytykseen liittyviä prosesseja, jotka lyhentäisivät vainajien säilytysaikoja. Näillä toimenpiteillä ei kuitenkaan ole ollut vaikutusta säilytysaikoihin. Lähivuosina myös väestörakenne tulee vaikuttamaan yhä enemmän säilytyspaikkojen riittävyyteen. Siun sote varautuu tulevaisuuteen rakentamalla keskussairaalaan lisäsäilytystilat 50 vainajalle. Laajennusosa valmistuu keväällä 2026.