Hyvinvointialueen talouden sopeuttamisohjelma etenee, mutta rakenteelliset haasteet jatkuvat

Pohjois-Karjalan hyvinvointialueen – Siun soten kolmannen osavuosikatsauksen mukaan vuoden 2025 talousennuste on 0,4 miljoonaa euroa ylijäämäinen.

Osavuosikatsaus on julkaistu hyvinvointialueen aluehallituksen 24.10.2025 kokouksen esityslistalla Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net).

Hyvinvointialueen vuoden 2025 talousarvio on laadittu 20 miljoonaa euroa ylijäämäiseksi. Syyskuun toteumatietojen perusteella tilinpäätöksen arvioidaan päätyvän 0,4 miljoonaa euroa ylijäämäiseksi. Taloudessa on tapahtunut myönteistä kehitystä verrattuna syyskuuhun, jolloin ennustettiin 2 miljoonan euron alijäämää.

Toimintakulujen kasvu on hidastunut noin 1,4 prosenttiin. Palvelujen ostot ovat kuitenkin ylittämässä talousarvion 21,5 miljoonalla eurolla, kun taas henkilöstökulut alittavat budjetoidun.

Hyvinvointialueella on kuluvalle vuodelle 30 miljoonan euron sopeuttamisohjelma, josta on toteutunut yli 80 prosenttia. Talouden rakenteelliset haasteet näkyvät kuitenkin edelleen erityisesti sosiaalipalvelujen menoissa ja palvelujen ostojen kasvussa. Hyvinvointialue on hakenut lisärahoitusta lakisääteisten palvelujen turvaamiseksi, ja päätöstä lisärahoituksesta odotetaan lokakuun lopussa.

Hyvinvointialueen strategisista mittareista tavoitteen mukaisesti ovat toteutumassa asiakaskokemus sekä henkilöstön lähtövaihtuvuus. Vuosikate, palvelujen saatavuus sekä henkilöstön työntekijäkokemus puolestaan ovat jäämässä tavoitteesta.