Siun sote haluaa kuulla nuorten mielipiteitä huumeista

Pohjois-Karjalan hyvinvointialue – Siun sote kutsuu Pohjois-Karjalan nuoria osallistumaan 17.11.–17.12.2025 toteutettavaan Voxit-keskusteluun, jonka teema on huumausaineet.

Nuoret pääsevät osallistumaan keskusteluun Siun soten verkkosivuilla: Kerro mielipiteesi – Siun sote.

Voxit-keskustelulla kerätään tietoa siitä, millainen tilanne Pohjois-Karjalassa on nuorten huumeiden käytön sekä niihin liittyvän tiedon ja palvelujen saavutettavuuden osalta. Tavoitteena on kuulla nuoria itseään: millaista tietoa he kaipaavat, millaisia kokemuksia tai näkemyksiä heillä on, miten palvelut tavoittavat nuoret tällä hetkellä – ja erityisesti, miten huumekuolemien riskissä olevat nuoret saadaan nykyistä paremmin tuen ja tiedon piiriin. Voxit-keskustelun toteuttavat yhteistyössä Nuorten huumekuolemien ehkäisyhanke NOHEVA, Siun soten ehkäisevä päihdetyö ja nuorisovaltuusto.

– Ei tarvii olla asiantuntija osallistuakseen, riittää että oot nuori oma itsesi ja kerrot mitä ajattelet. Nyt on sun vuoro osallistua vaikuttamiseen, kannustavat Siun soten nuorisovaltuuston jäsenet Ida Hirvonen, Miska Heikkinen ja Tuuli Immonen.

Voxit-keskustelusta saatava tieto ohjaa NOHEVA-hankkeen kehittämistoimia: sen avulla tunnistetaan, millaisia palveluja nuoret tarvitsevat ja missä kohdin järjestelmää on aukkoja, jotta huumekuolemien riskissä olevat nuoret tavoitetaan nykyistä paremmin ja saavat tukea ajoissa. Hanke toteutetaan sosiaali- ja terveysministeriön (STM) rahoituksella osana valtakunnallista Nuorten huumekuolemien ehkäisyn ohjelmaa vuosina 2025–2027. NOHEVA-hankkeesta on tietoa Siun soten verkkosivuilla: Nuorten huumekuolemien ehkäisy – NOHEVA-hanke – Siun sote.

Lisäksi Voxit-keskustelusta saatavaa tietoa hyödynnetään ehkäisevän päihdetyön suunnittelussa ja toteutuksissa. Pohjois-Karjalan hyvinvointialueella on valmistelussa ehkäisevän päihdetyön toimintasuunnitelma vuosille 2026–2029, jossa on tarpeen huomioida nuorten huumeidenkäytön ennaltaehkäisyn toimenpiteitä.
Vastaukset annetaan anonyymisti ja niitä käsitellään luottamuksellisesti. Kyselyaineisto tulee ainoastaan Siun soten käyttöön edellä mainittuun tarkoitukseen.

Keskustelu toteutetaan Voxit-keskustelualustalla, joka tunnettiin aiemmin Polis-kyselynä. Voxit-keskustelu antaa osallistujille mahdollisuuden tuoda näkemyksenä esiin anonyymisti ja vuorovaikutteisesti, ja se auttaa kokoamaan laajasti erilaisia mielipiteitä päätöksenteon tueksi. Siun soten työntekijät moderoivat kommentointia, jotta keskustelu pysyy kaikille osallistujille turvallisena. Vastaajat voivat palata kyselyalustalle vastaamaan myös mahdollisiin uusiin väittämiin.