Päivitä luovutuslupasi ennakkoon verkossa, nopeutat asiointiasi Siun soten terveydenhuollossa

Pohjois-Karjalan hyvinvointialueen – Siun soten terveyspalveluissa aletaan tarkistaa asiakas- ja potilastietojen luovutuslupia. Luovutuslupa tarkistetaan kaikilta terveydenhuollossa asioivilta asiakkailta seuraavan käyntikerran yhteydessä.

Omaa asiointiaan voi nopeuttaa päivittämällä luovutusluvan verkossa OmaKanta.fi-palvelussa. Päivityksen voi tehdä verkossa koska tahansa. Siun sote kannustaa tarkistamaan ja päivittämään luovutusluvan ennakkoon verkossa, sillä silloin sen tarkistamiseen ei tarvitse käyttää aikaa enää käynnin yhteydessä.

Miksi lupa tarkistetaan nyt?

Luovutuslupa uudistui valtakunnallisesti jo vuoden 2024 alussa, ja luvan on voinut päivittää OmaKannassa siitä lähtien. Uudistettu luovutuslupa mahdollistaa myös niiden tietojen luovuttamisen, jotka eivät ole Kanta-palveluissa.

Siun sotessa luovutuslupien ajantasaisuuden tarkistaminen johtuu asiakas- ja potilastietojärjestelmän versiopäivityksestä. Versiopäivityksessä käyttöön tulee toiminnallisuus, joka huomauttaa ammattilaisia luvan sisällön tarkistamisesta.

Mikä luovutuslupa on?

Luovutuslupa on asiakkaan antama tahdonilmaisu, jolla voi myöntää tietojen luovuttamisen terveydenhuollon eri toimijoiden välillä. Lupa mahdollistaa sen, että potilastiedot ovat käytettävissä esimerkiksi toisen hyvinvointialueen terveydenhuollossa tai yksityisellä terveysasemalla silloin, kun se on potilaan hoidon kannalta tarpeellista.

Lisätietoa:

Terveydenhuollon potilastietojen luovutuslupa (kanta.fi)

Ohjeet luovutusluvan päivittämiseen (kanta.fi)