Siun sote ohjeistaa: influenssan voi sairastaa kotona ilman influenssatestausta

Pohjois-Karjalan hyvinvointialue – Siun sote ohjeistaa, että perusterveillä aikuisilla influenssaepäilyssä riittää oireidenmukainen hoito ja lepo kotona ilman influenssan varmistamista testillä. Näyte ja influenssan varmistaminen tarvitaan vain vakavasti sairastuneilta ja sairaalahoitoa tarvitsevilta. Kotona sairastavalle influenssatestiä ei tarvitse tehdä, koska hoito on oireenmukainen ja samanlainen kuin muissa viruksen aiheuttamissa hengitystieinfektioissa.

Influenssaepäilyssä omahoidoksi perusterveillä aikuisilla riittää lepo, riittävä kuumelääkitys kolmesti päivässä, ja riittävän runsas nesteiden juominen. Tarkempia ohjeita sekä tietoa flunssasta ja influenssasta saa Terveyskirjastosta.

Jos oireet pitkittyvät tai ovat hyvin voimakkaat tai ne pahenevat, tulee olla ensisijaisesti yhteydessä sosiaali- ja terveyskeskukseen. Myös Siun soten digitaalisten palvelujen kautta www.siunsote.fi/digi saa apua erilaisissa flunssa- ja influenssaoireissa.

Jos influenssaepäily on henkilöllä, jolla on vakavia perussairauksia, hänen yleistilansa on voimakkaasti laskenut, ja hänellä on selkeitä vaikeuksia selvitä päivittäisistä toiminnoista, tulee soittaa päivystysavun numeroon 116117. Päivystysapuun voi olla yhteydessä myös silloin, jos sairastumisepäily on lapsella: lapsi ei enää jaksa leikkiä tai juoda, ja hän on muutenkin poikkeuksellisen väsynyt.

Jos oireet ovat vakavia, esimerkiksi hankala hengenahdistus tai yleistila romahtaa nopeasti, tulee soittaa yleiseen hätänumeroon 112.

Influenssa on äkillinen ylempien hengitysteiden tulehdus. Ensimmäiset oireet ovat nopeasti nouseva korkea kuume sekä siihen liittyvä lihaskipu, päänsärky ja huonovointisuus, ja etenkin lapsilla saattaa esiintyä myös maha- ja suolisto-oireita. Tauti voi pahimmillaan olla vakava ja aiheuttaa jälkitauteja, kuten keuhkokuumetta ja korvatulehduksia sekä sydäninfarktia ja aivoverenkierron häiriöitä.

Influenssaepidemia on alkanut Pohjois-Karjalassa. Todetut influenssatapaukset ovat lisääntyneet ja myös Terveyden ja hyvinvoinnin laitoksen jätevesiseurannassa on todettu aktiivisuutta. Tähän mennessä Pohjois-Karjalassa on todettu A‑viruksen aiheuttamaa influenssaa.

Rokotukset ovat tehokkain keino torjua influenssaa hyvän käsihygienian ja yskimistekniikan lisäksi. Influenssarokotus kannattaa vielä ottaa, ja rokotuksia on riskiryhmään kuuluville edelleen tarjolla Siun soten sosiaali- ja terveyskeskuksissa, sosiaali- ja terveysasemilla sekä sosiaali- ja terveyspalvelujen palvelupisteillä. Ajan voi varata ensisijaisesti Siun soten verkkoajanvarauksen kautta tai soittamalla lähimpään palvelupaikkaan.

Terveyskirjasto – flunssa, nuhakuume

Digitaaliset palvelut