Aikuisten suun terveydenhuollon palvelut siirtyvät Polvijärveltä Outokumpuun vuoden 2026 alusta alkaen

Liikkuva toiminta tuo palvelut lähelle lapsia ja ikääntyneitä

Outokummun sosiaali- ja terveyskeskuksessa toimiva hammashoitola tuottaa Polvijärven alueen asukkaiden suun terveydenhuollon palvelut 1.1.2026 alkaen. Pohjois-Karjalan hyvinvointialue – Siun sote keskittää suun terveydenhuollon ja hammashoidon palvelut sosiaali- ja terveyskeskuksiin palvelustrategian ja palveluverkkosuunnitelman mukaisesti. Muutoksen taustalla on aluevaltuuston lokakuussa 2024 tekemä päätös palvelustrategiasta ja palveluverkkosuunnitelmasta vuosille 2024–2038.

Viimeiset vastaanottoajat Polvijärven sosiaali- ja terveysasemalla toimivassa hammashoitolassa ovat 19.12.2025. Polvijärven sote-asema on tämän jälkeen suljettuna joulun ja vuodenvaihteen vuoksi. Sulun aikana ja sen jälkeen alueen asukkaiden suun terveydenhuollon palvelut ovat saatavilla Outokummun sote-keskuksen hammashoitolassa. Lähimpänä Polvijärveä toimivat Outokummun lisäksi Liperin ja Ylämyllyn hammashoitolat. Hyvinvointialueen asukkailla on mahdollisuus asioida missä tahansa valitsemassaan Siun soten toimipaikassa, ja tämä koskee myös hammashoitoloiden palveluja. Polvijärven asiakkaat voivat siis asioida valitsemassaan hammashoitolassa.

Liikkuvat hammashoitolat tuovat jatkossa palvelut lähelle alle kouluikäisiä ja koululaisia, esimerkiksi koulujen pihapiiriin. Lasten hammastarkastukset ja tarvittavat toimenpiteet voidaan hoitaa pyörillä liikkuvassa hammashoitolassa, jota on helppo siirtää paikasta toiseen. Liikkuvat hammashoitolat parantavat palvelujen saatavuutta ja oikea-aikaisuutta sekä lisäävät terveydenedistämistyötä erityisesti alueilla, joissa hammashoitopalveluja on rajoitetusti. Polvijärvellä ikääntyneiden asumisyksiköissä toteutetaan hoidontarpeen arvioinnit pop-up-toiminnan tai liikkuvan hammashoitolan avulla.

Hammashoitoloiden ajanvarauksen palvelunumerot säilyvät ennallaan. Hammashoitoloiden palvelunumerot ovat Siun soten nettisivuilla: Hampaiden ja suun terveys – Siun sote. Esimerkiksi Outokummun ja Liperin hammashoitoloihin aikuiset varaavat ajan soittamalla tuttuun numeroon 013 330 2451. Sote-keskuksissa toimivien hammashoitoloiden ajanvaraus ja neuvonta ovat avoinna ma–to kello 8–16 ja pe kello 8–15. Alle kouluikäiset lapset ja koululaiset Siun sote kutsuu suun terveystarkastuksiin erikseen.

Muutoksilla turvataan Outokummun sote-keskuksen hammashoitolan palveluiden saatavuus ja tarpeenmukaiset henkilöstöresurssit.