Nouseva tähti ‑tunnustuksen saanut Janica Tossavainen kokee työnsä kotihoidossa monipuoliseksi – “Ihastuin työhöni heti”

Sairaanhoitajan työpäivät Pohjois-Karjalan hyvinvointialueen – Siun soten ikääntyneiden kotihoidossa eivät ole koskaan samanlaisia. Työ on itsenäistä, vaihtelevaa, yllättävää ja vaativaa. Sairaanhoitaja Janica Tossavainen valmistui sairaanhoitajaksi vuonna 2023 ja on siitä lähtien työskennellyt Ilomantsin kotihoidossa.

Opiskeluaikana tulin harjoitteluun Ilomantsin kotihoitoon ja ihastuin työhön heti, Tossavainen toteaa.

Tossavainen sai hiljattain valtakunnallista tunnustusta työstään kotihoidon sairaanhoitajana. Suomen Sairaanhoitajat palkitsi Tossavaisen Nouseva tähti ‑tunnustuksella. Tunnustuksella halutaan nostaa esiin tuoreita sairaanhoitajia, joiden valmistumisesta on kulunut 1–3 vuotta, sekä kannustaa heidän urakehitystään ja hoitotyön kehittämistä.

Unelmani on kehittää omaa ammattitaitoa asiantuntijaksi ja kehittää palliatiivista hoitoa ja saattohoitoa maakunnassa. Siinä olenkin jo yhden askeleen lähempänä, sillä olemme yhdessä kollegani kanssa kehittäneet saattohoito-opasta maakuntien kotisairaalan hoitajille, Tossavainen iloitsee.

Tossavainen on pohjakoulutukseltaan lähihoitaja. Ennen Siun sotea hän työskenteli lähihoitajana yksityisessä mielenterveys- ja päihdepalveluyksikössä. Siun soten Ilomantsin kotihoidossa Tossavainen on toiminut sairaanhoitajan työn lisäksi vs. palveluvastaavana.

Työssäni huolehdin asiakkaiden lääkehuollosta, rokotuksista, haavojen hoidosta ja yleisesti voinnin arvioinnista. Työtehtävät pitävät sisällään yhteistyötä asiakkaiden, omaisten ja eri sosiaali- terveydenhuollon ammattilaisten välillä. Työtehtäviini kuuluu myös lähihoitajien ohjaaminen, näyttöjen vastaanotto sekä opiskelijaohjaus, Tossavainen kertoo

Toimimme myös kotisairaalana, joten työtehtäviin kuuluu mm. antibiootti ja nestehoidot, vaativa haavanhoito sekä erityistason palliatiivinen hoito. Yksi haastavimmista, mutta samalla merkityksellisimpiä työtehtäviäni on kotisaattohoidon toteutus maakunnan alueella, Tossavainen jatkaa.

”Haluan tehdä työtä ihmisille”

Kotihoidossa ammattilaiset työskentelevät pääsääntöisesti asiakkaiden kotona. Käytössä on etäkotihoito, mutta sitä toteutetaan Siun sotessa keskitetysti etähoiva Santrasta. Valtaosa käynneistä tehdään asiakkaan kotona paikan päällä.

Olen ihmisläheinen ja haluan tehdä työtä ihmisille. Se, että voin auttaa ihmistä asumaan omassa kodissa niin pitkään kuin se suinkin on mahdollista, on se miksi tätä työtä teen, Tossavainen sanoo.

Pohjois-Karjalassa välimatkat voivat olla pitkiä. Matkaa asiakkaan luokse voi kertyä useita kymmeniä kilometrejä. Teiden vaihteleva kunto on myös otettava huomioon siirtymiä suunnitellessa. Kotihoidossa oppiikin pärjäämään yllättävissä ja nopeissa tilanteissa.

Sairaanhoitajan työ kotihoidossa on psyykkisesti raskasta kotihoidossa ja työntekijän tulee omata hyvä stressinsietokyky. Työ on ajoittain hyvinkin hektistä ja usein asioita joutuu priorisoimaan paljonkin. Työssä pitää pystyä muuttamaan päivän suunnitelmia useitakin kertoja päivänaikana ja hallitsemaan omaa ajankäyttöä tarkasti, Tossavainen kertoo.

Itse pidän itsenäisestä työskentelystä ja siksi kotihoidossa varmaan olenkin. Vahvuuksiani ovat, avoimuus, kehittämisen halu ja se, että olen innokas oppimaan. Nautin työskentelystä erilaisten ihmisten kanssa ja sopeudun muuttuviin tilanteisiin nopeasti, Tossavainen jatkaa.

Tossavainen korostaa, että vaikka kotihoidon työ on itsenäistä, se ei ole yksinäistä.

Voimme aina turvautua työkaveriin. Ilomantsin kotihoidossa on hyvin tiiviit suhteet kuntoutussairaalaan, avoterveydenhuoltoon ja Joensuun kotisairaalaan, joten neuvoja ja apuja saamme aina.

Lue lisää:

Työuransa alussa olevia sairaanhoitajia palkittiin Nouseva tähti ‑tunnustuksella | Sairaanhoitajat