Lastenneurologian toiminnassa on väliaikaisia muutoksia vuonna 2026

Väliaikainen henkilöstövaje vuonna 2026 tuo muutoksia lastenneurologian poliklinikan hoidon toteutukseen Pohjois-Karjalan keskussairaalassa. Lastenneurologian moniammatillisen työryhmän hoidettavana on alle 16-vuotiaita lapsia, joilla on vaikeampiasteisia, lastenneurologista tai neuropsykologista tutkimusta vaativia haasteita.

Pohjois-Karjalan hyvinvointialue – Siun sote turvaa hoidon kaikille lastenneurologian potilaille yhteistyössä Kuopion yliopistollisen sairaalan (KYS) lastenneurologian kanssa. Osa kontrollikäynneistä ja lähetteellä tulevista potilaista ohjataan lääkärikäynnille KYSin lastenneurologian poliklinikalle. Tämä tarkoittaa muutamia potilaita kuukaudessa. Joensuussa lääkärikäyntien toteutumisessa, lausuntojen tekemisessä ja yhteydenottojen jälkeen asioiden eteenpäin hoitamisessa voi esiintyä jonkin verran viivettä.

Suurimman osan potilasta hoito voidaan järjestää kokonaisuudessaan omassa keskussairaalassa, joko lastenneurologian tai lastentautien poliklinikoilla. Puheterapeutin, toimintaterapeutin, fysioterapeutin ja psykologin polikliiniset tutkimukset toteutuvat normaalisti. Päivystykselliset lastenneurologiset ongelmat, kuten kouristukset, hoidetaan aiempaan tapaan lastentautien päivystyksessä. Lastenneurologinen päiväsairaala toimii normaalisti.

Tavoitteena on palata kokonaisuudessaan tavanomaiseen toimintaan vuoden 2027 alusta lähtien.