Siun sote pääsee purkamaan lisää leikkausjonoja valtion myöntämän lisärahoituksen turvin jo ensi viikolla – Toimenpiteeseen kutsuttava potilas saa yhteydenoton lähellä omaa leikkausaikaansa

Valtion lisärahoituksen turvin tehtävä leikkausjonojen purku käynnistyy Pohjois-Karjalan hyvinvointialueella – Siun sotessa ensi viikolla. Samaan aikaan Pohjois-Karjalan keskussairaala jatkaa lokakuussa aloitettua jonojenpurkua omana lisätyönään. Valtioneuvosto myönsi Siun sotelle 2,6 miljoonan euron lisärahoituksen sosiaali- ja terveyspalvelujen sekä pelastuspalvelujen turvaamiseksi. Lisärahoituksesta on osoitettu 1,8 miljoonaa euroa kiireettömän erikoissairaanhoidon jonojenpurkuun.

Leikkausjonoja puretaan yksityisten toimijoiden sekä muiden hyvinvointialueiden yhteistyönä. Lisäksi Pohjois-Karjalan keskussairaala jatkaa jo aiemmin aloitettua jononpurkua omana lisätyönään. Ensimmäisenä käynnistyvät Joensuussa yksityisen toteuttamat nivustyräleikkaukset ja jalkateräleikkaukset. Leikkauksiin kutsuttaviin potilaisiin Siun sote alkaa olla yhteydessä jo kuluvan viikon aikana.

Lisäksi tekonivelkirurgian ja eturauhashöyläysten jonoja aletaan purkaa Etelä-Savon hyvinvointialueella Mikkelissä ja Savonlinnassa. Tekonivelkirurgian jonoja puretaan Etelä-Karjalan hyvinvointialueella Lappeenrannassa. Molemmilla hyvinvointialueilla työt käynnistyvät loppuvuoden aikana. Siun soten omana lisätyönä Pohjois-Karjalan keskussairaalassa jatketaan tekonivelleikkauksia, tyräleikkauksia, kohdun laskeumaleikkauksia, eturauhasen höyläyksiä ja rintojen pienennysleikkauksia. Pohjois-Karjalan keskussairaalassa hoidetaan koko ajan tavanomaiset, päivystykselliset ja kiireelliset leikkaukset sekä lisätyönä toteutettavat leikkaukset.

Ensimmäisinä leikkauksiin kutsutaan pisimpään jonottaneet potilaat yhteistyökumppaneiden kanssa erikseen sovittujen kriteerien mukaisesti. Jonotusaika on alkanut kertyä siitä päivästä, jolloin potilas on asetettu leikkausjonoon poliklinikalla.

– Teemme potilaasta kokonaistilannearvion ja tarjoamme leikkaukseen paikkaa joko Joensuuhun, Mikkeliin, Savonlinnaan tai Lappeenrantaan. Tässä tilanteessa potilaan olisi hyvä olla valmis ottamaan vastaan paikka sinne, mihin sitä hänelle tarjotaan. Ohjaamme Joensuuta kauemmaksi ne potilaat, jotka ovat sinne kokonaisharkinnan perusteella kykeneväisiä, kirurgian ylilääkäri Tanja Hulmi avaa.

Ohjeistus jonossa oleville potilaille

Siun sote soittaa niille potilaille, jotka kutsutaan leikkaukseen. Potilailta pyydetään malttia odottaa Siun soten yhteydenottoa, jotta henkilöstöllä on mahdollisuus kontaktoida mahdollisimman monta pisimpään jonottanutta potilasta. Toimenpiteitä jatketaan koko vuoden 2026 ajan. Yhteydenotto tulee lähellä omaa leikkausaikaa.

– Meiltä tuleviin 013 330 ‑alkuisiin puheluihin kannattaa vastata. Nämä leikkausta varten soitetut puhelut ovat potilaille maksuttomia. Lähetämme potilaalle myös tekstiviestin, jos emme ole häntä tavoittaneet. Tekstiviestissä kerrotaan, että yritämme ottaa uudestaan yhteyttä. Vastaamatta jääneestä puhelusta ei näin ollen tarvitse huolestua, Tanja Hulmi muistuttaa.

Siun sote soittaa leikkaukseen kutsuttaville potilaille, mutta tarvittaessa potilaat voivat ottaa kirurgian poliklinikkaan yhteyttä ensisijaisesti kiireettömän asiointipalvelun kautta. Palveluun pääsee Siun soten mobiilisovelluksella tai kirjautumalla tietokoneella: https://www.siunsote.fi/digi. Digiasioinnin palveluista valitse Terveyspalvelut – yhteydenotto terveydenhoitoon, keskussairaalan palvelut ja kirurgian poliklinikka.