Asumisen tukipiste muuttaa Siilaiselle – toiminta uusissa tiloissa käynnistyy 25.11.2025

Pohjois-Karjalan hyvinvointialueen – Siun soten asumisen tukipiste muuttaa Siilaiselle osoitteeseen Noljakantie 17b, Joensuu. Toiminta uusissa tiloissa käynnistyy 25.11.2025.

Muutto toteutetaan päiväaikaan eikä asumisen tukipisteen toimintaan tule katkoksia. Asumisen tukipiste palvelee asiakkaita tiistaihin 25.11. saakka vanhoissa tiloissa Antinkujalla ja tiistai-illasta klo 21 alkaen uusissa tiloissa Siilaisella.

Asumisen tukipisteellä toimii tilapäinen majoitus, joka on avoinna joka yö kello 21–7.30. Virka-aikana tukipisteellä tuetaan asiakkaita pysyvien asumisratkaisujen löytämisessä. Tilapäismajoitus on aina väliaikainen ratkaisu ja jokaiselle majoitusta hyödyntävälle tarjotaan sosiaaliohjauksen tukea asunnon tai muun majoittumisratkaisun löytymiseen mahdollisimman nopeasti. Sosiaaliohjauksella varmistetaan myös asiakkaan etuuksien hakeminen ja voimassaolo sekä arvioidaan yksilökohtaisesti asiakkaan palveluntarve.

Tilapäinen majoitus palvelee äkillisen majoituksen tarpeessa olevia koko maakunnan alueella. Joensuun keskustasta ja taajamista majoitukseen pääsee lähiliikenteellä. Sosiaaliohjaajat auttavat asiakkaita hakemaan perustoimeentulotukea, jonka perusosassa huomioidaan myös asiakkaan asiointimatkat. Sosiaali- ja kriisipäivystys arvioi ja varmistaa yksilöllisesti asiakkaan matkojen järjestymisen muualta maakunnasta.

Asumisen tukipisteelle on remontoitu toimivat ja asiakkaiden tarpeita vastaavat tilat. Uudet tilat ovat Siilaisella päihdepalvelukeskuksen yhteydessä. Päihdepalvelukeskuksen yhteyteen muuttavat myös asumisen ohjaajat, yhteisösosiaaliohjaajat sekä osa palvelusihteereistä. Lisäksi päihdepalvelukeskuksessa toimii mielenterveys- ja päihdepalveluja sekä kuntouttavan työtoiminnan palveluja. Toimintojen yhteen keskittämisellä pyritään tarjoamaan asiakkaalle nykyistä vahvempaa tukea toimintakyvyn edistämiseen, elämänlaadun parantamiseen sekä asumisratkaisujen löytymiseen.

Aiempi tiedote aiheesta: Siun sote valmistelee asumisen tukipisteen muuttoa Siilaiselle – Siun sote.