Lasten, nuorten ja perheiden parissa työskenteleviä ammattilaisia muistettiin perhekeskustunnustuksilla

Pohjois-Karjalan perhekeskuksen maakunnallinen ohjausryhmä jakoi torstaina 20.11.2025 vuosittaiset tunnustukset lasten, nuorten ja perheiden kanssa toimiville ammattilaisille esimerkillisestä työstä. Tunnustukset jaettiin perhekeskusseminaarissa, jonka Pohjois-Karjalan hyvinvointialue – Siun sote järjesti yhteistyössä muiden alueen perhekeskustoimijoiden kanssa.

Lapsen oikeuksien viikolla jaettavilla tunnustuksilla tehdään näkyväksi lasten, nuorten ja perheiden parissa tehtävää tärkeää työtä. Tunnustuksia jaettiin maakunnan perhekeskustoimijoille eli Siun soten, kuntien, järjestöjen, yhdistysten ja seurakuntien ammattilaisille, jotka työskentelevät lasten ja perheiden kanssa.

Perhekeskustunnustuksilla kiitetään lasten, nuorten ja perheiden parissa toimivia ammattilaisia siitä, että he kulkevat perheiden rinnalla sekä tukevat lasten oikeutta tulla kuulluksi ja nähdyksi. Tänä vuonna lapsen oikeuksien viikon teemana on lapsen oikeus kuulua. Työskentelemme perhekeskustoimijoina yhdessä sen eteen, että jokaisen lapsen ääni kuuluisi yhä paremmin, perhepalvelujen palvelupäällikkö ja Siun soten perhekeskusvastaava Sonja Hartikainen kertoo.

Tunnustuksia jaettiin useille perheiden parissa toimiville ammattilaisille

Tänä vuonna perhekeskustunnustuksia jaettiin neljässä eri kategoriassa, jotka olivat monialainen perhekeskustyö, perhekeskustoimintaa vahvistanut tapahtuma, tilaisuus tai toiminta, perhekeskuskohtaaminen ja vuoden perhekeskustulokas.

Perhekeskustunnustusten saajat valittiin ammattilaisten antamien ehdotusten joukosta, joita perhekeskuksen maakunnallinen ohjausryhmä sai yhteensä 34. Ohjausryhmä kävi kaikki ehdotukset läpi ja valitsi niiden pohjalta tunnustuksen saajat.

Perhekeskustunnustusten saajia yhdistää tänä vuonna heidän taitonsa luoda tilaa lasten mielipiteiden ja tarpeiden ilmaisemiselle. Tunnustusten saajat kohtaavat lapset arvostavasti ja elämäntilannelukutaitoisesti sekä luovat omalla toiminnallaan arkiympäristöjä, joissa lapsi voi toimia mielekkäästi, olla oma itsensä ja tulla nähdyksi, Hartikainen kertoo.

Perhekeskustunnustuksen saaneet vuonna 2025

Monialainen perhekeskusyhteistyö

Maija Laasonen, Rääkkylän kirjasto

Maija Laasonen on lämminhenkinen kohtaaja, kekseliäs ja aikaansaava perhekeskustoimija. Yhteistyö Rääkkylän kirjastossa työskentelevän Laasosen kanssa on aina ollut sujuvaa. Rääkkylän kirjasto tekee aktiivisesti yhteistyötä muiden lasten, perheiden ja nuorten kanssa toimivien toimijoiden kanssa sekä järjestää innovatiivisia ja monipuolisia tapahtumia kaikenikäisille. Rääkkylän kirjasto tekee töitä perheiden hyväksi suurella sydämellä.

Pohjois-Karjalan kirjastot

Pohjois-Karjalan kirjastot ovat tärkeä yhteistyökumppani perhekeskusverkostossa. Kirjastot lähtevät mukaan monenlaiseen yhteistyöhön ja toimivat matalan kynnyksen kohtaamispaikkoina lapsille ja nuorille. Kirjastot kehittävät toimintaansa vastaamaan monipuolisesti paikkakunnan tarpeita.

Perhekeskustoimintaa vahvistanut tapahtuma, tilaisuus tai toiminta

Kohtaamispaikka Kota, Liperi

Liperin perheiden kohtaamispaikka Kota on kaikille perheille avoin tila, jossa voi viettää aikaa rennon ja vapaamuotoisen yhdessäolon merkeissä. Tiloissa toimii kootusti lapsiperheiden tukipalveluja, kuten järjestöjä, perhetyö, varhaiskasvatus ja seurakunta, joiden apua kuka tahansa voi hyödyntää.

Perhekeskuskohtaaminen

Miia Riikonen, Siun sote

Miia Riikonen työskentelee Siun soten lapsiperheiden palvelutarpeen arviointiyksikössä ja tekee esimerkillistä yhteistyötä niin perheiden kuin muiden ammattilaisten kanssa. Riikonen on aina valmis auttamaan toisia ja hän on toiminut merkittävänä sillanrakentajana esimerkiksi sosiaali- ja terveyspalvelujen ja sivistystoimen välillä. Riikosen perhekeskushenkinen työote vahvistaa yhteistyötä perheiden hyvinvoinnin edistämiseksi.

Helena Partanen, Keski-Karjalan seurakunta

Helena Partanen kohtaa lapset ja vanhemmat lämmöllä ja avoimesti. Partasen työpanos lapsiperheiden eteen Tohmajärvellä on ollut merkittävä. Hän on ollut mukana Tohmajärvellä toimivan perhekahvila Perhosen toiminnan suunnittelussa ja käynnistämisessä. Partanen on aina valmis tukemaan ja kuuntelemaan asiakkaita sekä kohtaa heidät lämmöllä ja ymmärryksellä.

Vuoden perhekeskustulokas

Keskisen alueen perhekeskustiimit

Ensimmäiset perhekeskustiimit ovat toimineet nyt vuoden ajan keskisellä perhekeskusalueella, eli Joensuun, Ilomantsin ja Kontiolahden alueilla. Perhekeskustiimit ovat tehneet pitkäjänteistä ja monialaista kehittämistyötä alueen lapsiperheiden hyväksi. Tiimeissä on mukana ammattilaisia koko perhekeskusverkostosta.

Perhekeskustiimien tehtävänä on kehittää palvelujen yhteensovittamismalleja sekä tunnistaa ja torjua perheiden hyvinvointia uhkaavia ilmiöitä eri toimijoiden yhteistyönä. Tiimeissä käsitellään arjen työstä nousseita käytännön ilmiöitä. Tavoitteena on toimia ennakoivasti, ehkäistä haasteiden kärjistymistä ja pohtia yhdessä, mitä havaituille ilmiöille voisi tehdä.

Perhekeskustunnustuksen saaneet ammattilaiset. Kuva: Siun sote / Antti Pitkäjärvi.

Perhekeskustoiminnalla sujuvampia palveluja pohjoiskarjalaisille lapsille, nuorille ja perheille

Lapsille, nuorille ja perheille suunnatut palvelut muodostavat verkostoituneen kokonaisuuden, josta Pohjois-Karjalassa käytetään nimeä perhekeskus. Perhekeskustoiminta kattaa kaiken perheiden kanssa tehtävän toiminnan ja palvelun Siun sotessa, kunnissa sekä kolmannella ja yksityisellä sektorilla. Näitä palveluja ovat muun muassa lapsiperheiden sosiaali- ja terveyspalvelut, varhaiskasvatuspalvelut ja koulut sekä järjestöjen toiminta.

Perhekeskustoiminnan tavoitteena on tukea lapsen hyvää arkea niin, että lapset ja perheet saisivat tarvitsemansa avun ja tuen oikea-aikaisesti ja koordinoidusti. Lapsiperheille perhekeskustoiminta näyttäytyy toimijoiden välisenä monialaisena yhteistyönä. Perheen ympärillä olevat toimijat tekevät yhteistyötä, jotta perhe saisi parhaan mahdollisen tuen.

Perhekeskustoiminnalla pyritään tarjoamaan ratkaisuja perheiden ja eri toimijoiden kohtaamiin haasteisiin, kuten palvelujen hajanaisuuteen ja palvelujen tarpeen kasvuun.

Tunnustusten saajia yhdistää tänä vuonna heidän taitonsa luoda tilaa lasten mielipiteiden ja tarpeiden ilmaisemiselle.

Lisää tiedotteita

Tiedote

15.12.2025

Yhteispäivystys ruuhkautunut – kiireettömissä asioissa yhteys ensisijaisesti sote-keskuksiin

Tiedote

11.12.2025

Maksuttoman ehkäisyn ikäraja muuttuu ensi vuoden alussa

Tiedote

9.12.2025

Rantakylän terveysaseman tiloista joudutaan poistumaan toukokuun 2026 loppuun mennessä

Tiedote

9.12.2025

Vuodenvaihteen 2025–2026 vaikutukset aukioloaikoihin

Katso kaikki tiedotteet