Aluehallituksen esityslistalla taloutta, investointeja ja kiinteistökauppoja

Pohjois-Karjalan hyvinvointialueen – Siun soten vuoden 2026 talousarvio on julkaistu aluehallituksen 25.11.2025 kokouksen esityslistalla Siun soten Dynasty-tietopalvelussa: Esityslistat ja pöytäkirjat (dynastyjulkaisu.pohjoiskarjala.net).

Aluehallitus käsittelee kokouksessaan talousarvion lisäksi myös muun muassa ensi vuoden asiakasmaksuja, Joensuun kaupungin kanssa tehtäviä kiinteistökauppoja sekä tulevien vuosien investointeja. Aluevaltuusto päättää näistä joulukuun kokouksessaan.

Talousarvio 2026: panostuksia palvelujen lakisääteisyyteen

Talousarvio on valmisteltu 17 miljoonaa euroa ylijäämäiseksi. Toimintatuotot ovat noin 130 miljoonaa euroa ja toimintakulut 967 miljoonaa euroa. Erotus katetaan valtion rahoituksella, joka on noin 878 miljoonaa. Rahoitus kasvaa tähän vuoteen verrattuna noin 41 miljoonaa euroa, vaikka siirtymätasaus pienentää rahoitusta noin 55 miljoonalla eurolla.

Valtion lisärahoituksen ehtojen mukaisesti vuoden 2026 talousarvio sisältää noin 9 miljoonan euron lisäpanostukset sosiaali-, terveys- ja pelastuspalvelujen lakisääteisiin tehtäviin. Vastaava panostus tehdään myös vuonna 2027. Lisäpanostus tarkoittaa muun muassa ikääntyneiden asumispalvelujen saatavuuden parantamista, erikoissairaanhoidon jonojen purkua, lastensuojelun sijaishuollon ja työikäisten palvelujen palvelutarpeeseen vastaamista sekä ensihoidon ja pelastustoimen palvelutason korjaamista.

Talousarviossa vuosikate on noin 38 miljoonaa euroa, mikä mahdollistaisi lainanottovaltuuden saamisen vuodelle 2027.

Rakenteellisen uudistamisen sekä talouden sopeuttamisohjelman kautta tavoitellaan samalla 20 miljoonan euron säästöjä. Hyvinvointialue tavoittelee kertyneiden alijäämien kattamista vuoden 2028 loppuun mennessä.

Investoinnit 2026: pääinvestointina sote-keskus

Vuoden 2026 investointien kokonaissumma on talousarviossa 96,4 milj. euroa. Merkittävin rakennusinvestointi on Joensuun sote-keskus, johon on varattu liki 25 miljoonaa euroa vuosille 2026–2027. Keskussairaalan E-siiven rakennushanke on loppusuoralla, ja sen kustannukset ovat ensi vuonna noin 9 miljoonaa euroa.

Talousarvioon sisältyy myös merkittävä kiinteistökauppa, jossa hyvinvointialue ostaisi Joensuun kaupungilta Siilaisen terveys- ja ravintokeskuksen, Joensuun paloaseman sekä Pekkalan paloaseman. Kaupan arvo on 44,5 miljoonaa euroa.

Asiakasmaksuihin indeksikorotuksia

Sosiaali- ja terveydenhuollon asiakasmaksuihin olisi ensi vuonna tulossa pääasiassa asiakasmaksulainsäädäntöön perustuvia indeksikorotuksia.
Terveydenhuollon maksuja korotettaisiin kansaneläkeindeksin mukaisesti 6,93 %. Myös asiakasmaksukatto nousisi indeksin mukaisesti 762 eurosta 815 euroon vuodessa. Terveydenhuollon asiakasmaksuja ovat muun muassa perusterveydenhuollon lääkärin vastaanottojen maksut ja erikoissairaanhoidon maksut.

Asiakkaan maksukykyyn perustuvien maksujen tulorajat ja vähimmäiskäyttövarat nousisivat työeläkeindeksin mukaisesti 7,06 %. Asiakkaan maksukykyyn perustuu esimerkiksi säännöllisen kotihoidon maksu. Lakisääteinen vähimmäiskäyttövara on käytössä pitkäaikaisessa asumispalvelussa, perhehoidossa ja laitoshoidossa.

Niitä asiakasmaksuja, joihin ei ole laissa määrättyjä enimmäishintoja, korotettaisiin tuotantokustannusten nousun perusteella pääasiassa 3,25 %. Näitä ovat esimerkiksi kotona asumista tukevien tukipalvelujen maksut ja lyhytaikaisesta perhe- ja asumispalvelusta perittävät maksut.