Naisiin kohdistuva väkivalta yleistynyt myös Pohjois-Karjalassa – ”Yhdessä voimme rakentaa maakuntaa, jossa jokainen voi elää pelotta”

Naisiin kohdistuva väkivalta on edelleen merkittävä turvallisuus- ja hyvinvointiongelma. Joka kolmas nainen Suomessa on kokenut parisuhteessa fyysistä väkivaltaa, fyysisen väkivallan uhkaa tai seksuaaliväkivaltaa. Ilmoitukset naisiin kohdistuvasta väkivallasta ovat tilastojen mukaan kasvaneet viime vuosina niin Pohjois-Karjalassa kuin koko Suomessa.

Naisiin kohdistuva väkivalta koskettaa kaikenikäisiä pohjoiskarjalaisia. 20–64-vuotiaista naisista 13 % on kokenut fyysistä tai henkistä lähisuhdeväkivaltaa vuoden 2024 aikana. Luku on kasvanut 5 % verrattuna vuoteen 2022. Vuonna 2022 4,2 % 65 vuotta täyttäneistä naisista kertoi kokeneensa lähisuhdeväkivaltaa edeltävän vuoden aikana. Koko Suomen tasolla puolestaan jopa 45 % 16–17-vuotiaista tytöistä kertoo kokeneensa väkivaltaa seurustelusuhteissaan.

Tilastot tuovat esiin usein piiloon jäävän ilmiön yleisyyttä. Vaikka väkivallasta tai sen uhasta osataan ilmoittaa yhä useammin, on ilmoittamisen kynnys silti korkealla. Kokemuksista voi olla vaikeaa puhua esimerkiksi pelon tai häpeän takia, Siun soten lähisuhdeväkivallan ehkäisytyön asiantuntija Sanna Pirinen kertoo.

Pohjois-Karjalan hyvinvointialueella – Siun sotessa työskennellään aktiivisesti sen eteen, että lähisuhdeväkivaltaa voitaisiin ennaltaehkäistä. Siun sote on vahvistanut rakenteita turvallisuutta lisäävien ja väkivaltaa ehkäisevien toimien edistämiseksi. Väkivallan ehkäisy on koko yhteisön asia, ja kaikille turvallinen Pohjois-Karjala syntyy yhteistyöllä. Esimerkiksi viranomaisten, kuntien, järjestöjen ja oppilaitosten yhteistyöllä on keskeinen rooli väkivallan vastaisten toimien edistämisessä.

Väkivallan ehkäisy ei ole kuitenkaan vain viranomaisten tehtävä. Jokainen voi omalta osaltaan vahvistaa turvallista arkea toimimalla väkivallattomasti ja puuttumalla tilanteisiin, joissa näkee väkivaltaa tai sen uhkaa.

Turvallinen arki syntyy pienistä teoista: välittämisestä, rohkeudesta puuttua ja halusta kuulla. Yhdessä voimme rakentaa maakuntaa, jossa jokainen voi elää pelotta, Pirinen muistuttaa.

Siun sote mukana kansainvälisessä Oranssit päivät ‑kampanjassa

YK:n kansainvälinen Oranssit päivät ‑kampanja kannustaa kaikkia toimimaan naisiin kohdistuvan väkivallan lopettamiseksi. Vuosittain järjestettävä kampanja käynnistyy jälleen 25.11. ja huipentuu 10.12. ihmisoikeuksien päivään.

Hyvinvointialueemme otti haasteen vastaan tänäkin vuonna, ja toteuttaa kolme teemaan liittyvää PopUp ‑tapahtumaa ympäri maakuntaa. Tavoitteena on lisätä tietoisuutta naisiin kohdistuvasta väkivallasta sekä sen vaikutuksista naisten, tyttöjen ja perheiden hyvinvointiin, terveyteen ja turvallisuuteen, Pirinen kertoo.

PopUp ‑tapahtumat toteutetaan Pohjois-Karjalan lähisuhdeväkivallan ehkäisytyöryhmän (Lähesty) yhteistyöllä. Tapahtumissa tarjotaan tietoa väkivallan tunnistamisesta, matalan kynnyksen keskustelumahdollisuuksia ja keinoja toimia, jos havaitsee väkivallan uhkaa tai epäilee sitä. Tarkoituksena on lisätä tietoisuutta sekä herättää keskustelua ja muistuttaa, ettei kenenkään tule jäädä yksin väkivallan kokemusten kanssa.

Haluamme korostaa, että puheeksiottaminen avaa ovia avun saamiselle, lisää turvallisuutta ja auttaa murtamaan väkivallan ympärillä vallitsevaa hiljaisuutta. Naisiin kohdistuva väkivalta on laaja ilmiö ja se voi toteutua monin eri muodoin, kuten henkisenä, fyysisenä, taloudellisena, seksuaalisena ja digitaalisena väkivaltana. Usein väkivalta alkaa esimerkiksi vähättelystä tai kontrolloinnista ja syvenee vähitellen. Sen tunnistaminen on keskeistä, jotta apu ja tuki mahdollistuu ajoissa, Pirinen painottaa.

Tänä vuonna PopUpit järjestetään Joensuussa, Outokummussa ja Juuassa seuraavien aikataulujen mukaisesti:

25.11.2025, klo 10–11.30 ja 15.30–17, Joensuu, Kauppakeskus Iso Myy

26.11.2025, klo 12–15, Outokumpu, Perheidenpaikka ry

3.12.2025, klo 9.30–12 ja 14–18, Juuka, kirjasto

Apua lähisuhdeväkivaltaan, tunnistamiseen ja ehkäisyyn

Lähisuhdeväkivaltatilanteissa avun hakeminen mahdollisimman varhaisessa vaiheessa on tärkeää. Hyvinvointialueella on useita eri kanavia, mihin voi olla yhteydessä, jos arjessa ilmenee väkivaltaa tai turvattomuutta.

Jos sinulla on jo asiakkuus Siun soten palveluissa, ota asia puheeksi omatyöntekijäsi kanssa.

Jos sinulla on lähisuhdeväkivaltaan liittyvä huoli, voit ottaa yhteyttä sosiaalipalveluihin avun tarpeen arvioimiseksi (Yhteydenotto/ilmoitus sosiaalihuollon tarpeesta – Miunpalvelut), voit olla yhteydessä mielenterveys- ja päihdepalvelujen hoitokoordinaattoreihin (Mielenterveys ja riippuvuudet – Siun sote) tai keskustella huolestasi digitaalisissa palveluissamme Apua arjen asioihin ‑chatissa (Digitaaliset palvelut – Siun sote).

Siun soten Seri-tukikeskus antaa apua ja tukea heille, jotka ovat kohdanneet seksuaalista väkivaltaa (Seksuaaliväkivallan uhrien tuki – Siun sote).

Jos sinulla on akuutti hätä tai pelkäät lähisuhdeväkivaltaa arjessasi, voit olla yhteydessä Siun soten sosiaali- ja kriisipäivystykseen (Sosiaali- ja kriisipäivystys – Siun sote) tai turvakotiin (Turvakoti – Siun sote)

Myös Pohjois-Karjalan alueella toimivat järjestöt, kuten Kriisikeskus, Rikosuhripäivystys ja Perheidenpaikka ry sekä seurakunnan Perheasiain neuvottelukeskus, tarjoavat matalan kynnyksen apua väkivallan kokijoille ja väkivaltaa käyttäville. Lisäksi kansallinen Nollalinja auttaa puhelimitse ympäri vuorokauden kaikkia, jotka ovat kokeneet lähisuhdeväkivaltaa tai sen uhkaa.

Lisätietoa lähisuhdeväkivallasta ja avun hakemisen reiteistä voit lukea: Turvallinen arki ‑Lähisuhdeväkivalta – Siun sote.