Mielenterveysviikon tapahtuma kutsuu rastiradalle torstaina 20.11. – Rastit auttavat vahvistamaan mielen hyvinvointia arjessa

Mielen hyvinvoinnin rastirata ‑tapahtuma kutsuu Joensuun Utran saareen torstaina 20. marraskuuta kello 12–16. Pohjois-Karjalan hyvinvointialue – Siun sote järjestää tapahtuman osana Mielen hyvinvointia kaikille ‑kampanjaa. Kampanja edistää osaltaan mielenterveyttä ja kannustaa kaikkia pohjoiskarjalaisia aktiivisiin tekoihin mielen hyvinvoinnin puolesta.

Mielen hyvinvoinnin rastirata ‑tapahtuma pidetään kansallisen mielenterveysviikon torstaina 20.11. Tapahtuman tavoitteena on edistää mielen hyvinvointia sekä tuoda yhteisöllisyyttä ja lempeyttä esiin pimeänä vuodenaikana. Tapahtumassa on rastiradan lisäksi eri toimijoiden järjestämiä toimintapisteitä. Tapahtuma on suunnattu kaikille pohjoiskarjalaisille.

Osallistujat pääsevät kokemaan mielen hyvinvoinnin rastiradan valojen, kynttilöiden ja yhteisöllisyyden tunnelmassa. Rastiradan tehtävät on suunniteltu mielen hyvinvointia tukeviksi, helposti toteutettaviksi, ja ne soveltuvat eri-ikäisille. Rastit auttavat pysähtymään ja tukemaan mielen hyvinvointia arjessa. Rastirata jää Utran saareen 4. joulukuuta saakka, jotta asukkaat voivat käydä radalla myös omatoimisesti. Toinen rastirata on Pohjois-Karjalan keskussairaalassa mielenterveysviikolla tiistaista 18.11. alkaen.

Mielen hyvinvoinnin rastirataa voisi kukin hyödyntää myös itsenäisesti, sillä materiaalit ovat Siun soten nettisivuilla: Mielen hyvinvointia kaikille – Siun sote.

Rastiradalle osallistujia kannustetaan jakamaan sosiaalisessa mediassa postauksia mielen hyvinvoinnin äärelle pysähtymisestä hashtagilla #MielenHyvinvointiaKaikille.