Perheneuvoloiden yhteistyötä tiivistetään Joensuun alueella – Suvikadun ja Rantakylän kasvatus- ja perheneuvonnan palvelut muuttavat Rantakadulle

Pohjois-Karjalan hyvinvointialueen – Siun soten Joensuun alueen kasvatus- ja perheneuvonnan palvelut muuttavat yhteisiin tiloihin Joensuun keskustaan joulukuussa.

Kasvatus- ja perheneuvontaa järjestetään perheneuvoloissa. Jatkossa Joensuun alueen perheneuvolat toimivat osoitteessa Rantakatu 23, Joensuu. Palvelut ovat toimineet aiemmin kolmissa eri tiloissa Joensuun alueella.

Niinivaaralla Suvikadun neuvolan yhteydessä toimineet kasvatus- ja perheneuvonnan palvelut muuttavat Rantakadulle 4.12.2025. Vastaavasti Rantakylän kasvatus- ja perheneuvonnan palvelut muuttavat 12.12.2025. Osa kasvatus- ja perheneuvonnan toiminnoista on jo toiminut Rantakadun tiloissa. Muutto ei aiheuta katkoksia asiakkaiden palveluihin.

Asiointi kasvatus- ja perheneuvonnan palveluissa tapahtuu edelleen ajanvarauksella. Helmikuun alusta alkaen Joensuun ja Kontiolahden alueiden kasvatus- ja perheneuvonnan puhelinasiointi tapahtuu yhden puhelinnumeron kautta. Ajanvaraus ja neuvonta tapahtuu puhelinnumerossa 013 330 2843, ja puhelinasiointi palvelee maanantaista torstaihin kello 10–11. Nuoret ja heidän perheensä voivat edelleen ottaa yhteyttä numeroon 013 330 5687, joka palvelee tiistaista torstaihin klo 12–13. Ajantasaiset yhteystiedot voi tarkastaa verkkosivuiltamme: Perheneuvola – Siun sote.

Muutto tiivistää niin kasvatus- ja perheneuvonnan kuin muiden lasten, nuorten ja perheiden palvelujen yhteistyötä. Rantakadulla työskentelee myös lasten ja nuorten mielenterveyspalvelujen ammattilaisia sekä kuntoutuksen ammattilaisia, kuten puheterapeutteja, kuntoutus- ja kommunikaatio-ohjaajia sekä psykologeja. Palvelut täydentyvät kevään 2026 aikana, ja niistä viestitään myöhemmin.

Kasvatus- ja perheneuvonta on matalan kynnyksen sosiaalipalvelu, jota järjestetään perheneuvoloissa. Palvelu tukee perheitä vanhemmuudessa, lapsen kasvussa ja kehityksessä sekä pari- ja perhesuhteissa. Lastenneuvola- ja äitiysneuvolapalvelut toimivat entiseen tapaan Suvikadun ja Rantakylän terveysaseman tiloissa.