Uusi hyvinvoinnin digipolku auttaa nikotiinituotteiden käytön lopettamisessa

Pohjois-Karjalan hyvinvointialue – Siun sote on avannut digitaalisissa palveluissaan uuden Irti nikotiinista ‑digipolun. Se sisältää monipuolisen itsehoitomateriaalin tupakka- ja nikotiinituotteiden lopettamisen tueksi. Maksuton digipolku soveltuu mitä tahansa nikotiinituotteita käyttäville, kuten tupakoitsijoille ja sähkösavukkeita, nikotiinipusseja tai nuuskaa käyttäville. Siun sote toimii valtakunnallisena edelläkävijänä nikotiinituotteiden käytön lopettamista tukevan digipolun kehittämisessä. Vastaavan tyyppisiä materiaalipaketteja tai valmennuspolkuja on tarjolla vain muutamilla hyvinvointialueilla, mutta ne keskittyvät ensisijaisesti tupakoinnin lopettamiseen. Erilaiset nikotiinituotteet huomioiva digipolku soveltuu erityisesti henkilöille, jotka pohtivat lopettamista tai ovat juuri lopettaneet tupakka- ja nikotiinituotteiden käytön.

Digipolulta löytyy tietoa nikotiinituotteiden käytön lopettamisen tueksi ja itsenäisesti työstettäviä tehtäviä ilman suoraa kontaktia tai tietojen siirtämistä terveydenhuollon ammattilaisille. Digipolulla edetään teemoittain itsenäiseen tahtiin, esimerkiksi käymällä läpi yhden teeman viikossa tai hyödyntämällä teemoja tarpeen mukaan. Digipolulle voi tehdä omia muistiinpanoja. Digipolku on auki vuoden ajan sen aktivoimisesta, ja sen voi aloittaa tarvittaessa myöhemmin uudestaan.

Irti nikotiinista ‑digipolun sisältö on rakennettu kannustavaksi ja motivoivaksi, ja se painottuu yksilölliseen vieroituksen tukemiseen. Materiaalin avulla voi lähteä tekemään muutoksia arjessa kohti nikotiinittomuutta. Se huomioi vieroitusprosessiin liittyvät eri vaiheet, tunnetilat ja tuen tarpeet.

Digipolku alkaa valmistautumisella. Käyttäjää autetaan pohtimaan omia nikotiinin käyttötottumuksiaan, arvioimaan omaa nikotiiniriippuvuuttaan sekä valmiuksiaan muutokseen. Näin käyttäjä voi valmistautua muutokseen, jos hän on esimerkiksi ajatellut tehdä itselleen uuden vuoden lupauksen tupakoinnin lopettamisesta, kertoo ennaltaehkäisevän päihdetyön asiantuntija Ellinoora Ojala.

Valmistautumisvaiheen jälkeen digipolku sisältää tietoa, kartuttaa taitoja sekä tukee tupakka- ja nikotiinituotteiden lopettamista. Digipolulla on myös konkreettisia ohjeita vieroitusoireiden lievittämiseen, tunnetyöskentelyyn, käyttäytymismallien muuttamiseen, riskitilanteisiin ja mielihalujen kohtaamiseen. Lisäksi polulta löytyy tietoa retkahduksista, oikeaoppisesta lääkehoidosta vieroituksen tukena ja tietoa yhteydenottokanavista, joista saa tukea lopettamiseen, jos omatoiminen vieroittautuminen tuntuu liian vaikealta.

Satunnainen lipsahtaminen tai lyhytaikainen tupakointi tai nikotiinituotteen käyttöön palaaminen ei tarkoita, että digipolun käyttäjä olisi epäonnistunut tai ettei hän voisi ikinä päästä eroon vanhoista tavoistaan. Digipolku tukee paluuta lopettamispäätökseen ja päätöksessä pysymistä, rohkaisee Ellinoora Ojala.

Parhaan hyödyn digipolusta saa käyttämällä sitä kännykkään ladattavan sovelluksen avulla. Silloin lopettamisen tuki on aina taskussa ja käden ulottuvilla, jatkaa Ojala.

Digitaalisia palveluja voi käyttää matkapuhelimeen tai tablettiin ladattavalla mobiilisovelluksella tai tietokoneen selaimen kautta ajasta tai paikasta riippumatta. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi. Samasta osoitteesta löytyvät myös mobiilisovelluksen latauslinkit.

Irti nikotiinista ‑digipolun tuottamiseen on hyödynnetty YAMK opinnäytetyönä toteutettua haastattelututkimusta. Sen perusteella digipolkuun on lisätty haastateltavien näkemyksiä nikotiinituotteiden lopettamiseen vaikuttavista tekijöistä ja huomioitu heidän toiveitaan itsehoitomateriaalin sisällöstä. Digipolussa on huomioitu tekijät, jotka vaikuttavat nikotiinituotteiden käytön lopettamiseen liittyvään muutosmotivaatioon.

Digitaaliset palvelut