Sortumapelastaminen on osa pelastustoimintaa – Jarru-koiran pelastaminen toi oppia

Jarru-koiran yli 30 tuntia kestänyt pelastusoperaatio toi esiin Pohjois-Karjalan hyvinvointialueen pelastuslaitoksen erikoisosaamisen, sortumapelastamisen. Operaatiosta saatiinkin arvokasta oppia pelastuslaitokselle.

Viime viikolla julkisuudessa esillä ollut Jarru-koiran pelastusoperaatio Liperissä on herättänyt laajaa kiinnostusta ja keskustelua. Tapauksesta on uutisoitu laajasti ja se on koskettanut niin eläinten hyvinvoinnista kuin pelastustoiminnasta kiinnostuneita.

Tapauksen ympärille syntynyt keskustelu on nostanut esiin useita teemoja, kuten lemmikkien turvallisuuden luonnossa, omistajien vastuun sekä viranomaisten roolin eläinten pelastustilanteissa. Samalla tapahtuma on tarjonnut konkreettisen esimerkin siitä, millaisia resursseja ja osaamista sortumista pelastaminen vaatii.

Jarru-koiran pelastus oli pelastuslaitokselle yli 30 tuntia kestänyt tehtävä vaativissa olosuhteissa. Pelastuskohde, Jarru-koira, oli koko operaation ajan näkyvissä ja elossa, mikä mahdollisti pelastusratkaisujen etsimisen.

Pelastuslaitos toteutti perustehtäväänsä, elämän pelastamista. Pelastustoiminnassa ratkaisut tehdään arvioimalla toteutettavissa olevien toimenpiteiden onnistumisen todennäköisyyttä, pelastuspäällikkö Ville-Petteri Pulkkinen kertoo.

Valitettavasti aina eläimen pelastamisessa ei ole yhtä onnekas lopputulos.

Eläimen pelastamisesta voidaan joutua luopumaan siitä syystä, että kohteena olevaa eläintä ei saada paikannettua, sopivaa pelastusmenetelmää ei ole käytössä, eläin on loukkaantunut tai eläimen pelastaminen asettaisi pelastushenkilöstön vaaraan. Jarru-koiran tapauksessa edellytykset onnistuneelle pelastustoiminnalle olivat olemassa ja sitä voitiin toivorikkaana jatkaa, pelastuspäällikkö Ville-Petteri Pulkkinen jatkaa.

Sortumapelastamisen osaamista on Pohjois-Karjalassa

Pohjois-Karjalassa pelastuslaitoksella on erityistä osaamista sortumapelastamiseen, jota kehitetään sortumapelastusjoukkueen kautta. Tällainen suorituskyky on pelastuslaitoksilla harvinaista. Pohjois-Karjalassa sortumapelastamista on harjoiteltu systemaattisesti jo kymmenen vuoden ajan. Pelastusryhmänjohtaja Aki Sirén muistuttaa, että sortumapelastaminen on luonteeltaan hidasta ja vaatii pitkäkestoista työskentelyä.

Nämä ovat tulevaisuudessa pelastajan erikoistaitoja, joita pelastajan koulutuksessa ei tällä hetkellä vielä opeteta, Sirén kertoo. Sortumapelastaminen kestää lähtökohtaisesti aina vuorokausia. Kyse on siis pitkäkestoisesta työstä.

Jarru-koiran pelastusoperaatio on esimerkki siitä, millaista erityisosaamista, harkintaa ja sortumapelastaminen vaatii. Tehtävä tarjosi samalla arvokasta oppia pelastuslaitokselle. Pitkäkestoinen ja vaativa sortumapelastustehtävä mahdollisti toimintamallien, yhteistyön ja kaluston käytön kehittämisen todellisessa tilanteessa.

Sortumapelastamisen merkitys on noussut viime vuosina esille myös kansainvälisesti. Esimerkiksi Ukrainassa sortumista pelastaminen on arkipäivää. Suomessa sortumapelastustoimintaa kehitetään Ukrainasta saatujen oppien ja kokemusten pohjalta. Parasta aikaa käynnissä on kansallinen sortumapelastushanke ja kansallisia kalustohankintoja.