Työikäisten sosiaalipalvelujen puhelinneuvonnan aukioloajat muuttuvat 1.11.2025

Pohjois-Karjalan hyvinvointialueen – Siun soten työikäisten sosiaalipalvelujen puhelinneuvonnan aukioloajat muuttuvat 1.11.2025 alkaen. Jatkossa puhelinneuvonta palvelee asiakkaita arkisin maanantaista torstaihin klo 10–14 ja perjantaisin klo 10–12.

Työikäisten sosiaalipalvelujen puhelinneuvonta tarjoaa yleistä ohjausta, neuvontaa ja tiedonantoa sosiaalipalveluista, sosiaaliturvasta, etuuksista ja tukien hakemisesta sekä arvioi asiakkaan tuen tarvetta. Sosiaalipalvelujen puhelinneuvonta neuvoo uusia asiakkaita erilaisissa arkielämän tilanteissa. Jos asiakkaalle on jo nimetty omatyöntekijä, asiointi tapahtuu hänen kanssaan ajanvarauksella tai puhelinaikoina, jotka ovat maanantaisin, keskiviikkoisin ja perjantaisin klo 9–10.

Digitaaliset palvelut monipuolistavat asiointikanavia

Siun soten digitaalisissa palveluissa toimivasta Apua arjen asioihin ‑chatista voi kysyä neuvoja elämäntilanteeseen, arkeen tai huoleen liittyen sosiaaliohjaajalta. Chatissa autetaan myös muun muassa lomakkeiden, hakemusten tai lausuntojen kanssa. Apua arjen asioihin ‑chat palvelee arkisin klo 8–15.30. Asiointi on mahdollista myös ilman tunnistautumista. Lisätietoja Siun soten digitaalisista palveluista: www.siunsote.fi/digi. ​​​​

Työikäisten sosiaalipalveluihin voi varata myös soittoajan sosiaalihuollon verkkoajanvarauksen kautta. Soittoaikoja voi varata taloussosiaalityön palveluihin. Verkosta varattava aika on 15 minuutin puhelinaika, jossa kartoitetaan asiakkaan tuen tarvetta ja varataan tarvittaessa uutta aikaa joko puhelimitse tai toimistolla tapahtuvaan ohjaukseen. Lisäksi asiakas voi varata puhelinajan sosiaalisen luototuksen alustavaa kartoitusta varten. Verkkoajanvarauksen käyttäminen vaatii vahvan tunnistautumisen. Lisätietoja Siun soten verkkoajanvarauspalveluista: Ajanvaraus ja peruutus – Siun sote.